तरह – तरह के दंगल – Anjoria\nतरह – तरह के दंगल\nदिसम्बर 28, 2011 भोजपुरी, लस्टम पस्टम\nहमरा देश में तरह – तरह के दंगल होला. कहीं लईकन के त कहीं साढ़न के आ कहीं पहलवानन के. लेकिन अबले केहु अनशन के दंगल ना सुनले होखी. लेकिन अपना देश में ई होला. एकर जे पैदाइश के पता लगावे केहु चली तऽ चलत – चलत पाई कि एकर ई देश में आविष्कार परम पूज्य बापू जी कईले. बापू जी माने महात्मा गांधी. आ जे कहल जाला टी वी के टी आर पी तऽ एकर टी आर पी बढ़वले बाबा अण्णा. माने गांधी बाबा के कल्की अवतार. ई टी आर पी के लालच तऽ जइसे उपवास- अनशन के दुनिया में बंड़ेरा ले अइलस. वइसे तऽ रामचेला हर दशहरा में नौ दिन के उपवास करेले. हमार संहतिया ठंडी मियां रोजा के दिनन में महीना भर उपवास राखेले आ ऊपर वाला के नाम पर ढेर अच्छा कामो करेले. अतने ना कई जैन भाई लोग लमहर लमहर उपवास करेला लेकिन कबो ऊ उपवासन के लेके दंगल ना होला जे बाबा के उपवास के ले के दंगल हो रहल बा आ जवन टी वी पर लउनऽता. फेर बाबा अण्णा अनशन कईले. एकरा पहिलहुं कइले रहले. ओकरा बाद देस भर में उपवास के दंगल शुरू हो गइल. बाबा हजारे उठले तऽ गांधी नगर में अपना देश के राजनीति के पहलवान नरेंद्र भाई बईठ गइले. मार टी वी पर उनही के चेहरा आ चर्चा. ई देख के हमरो मन में भइल कि अइसने कवनो दंगल में कोना में ढुकि के टी वी के सामने आपन चेहरा झलका दीतीं. आउर केहु चीन्ह पाइत कि ना लेकिन भगजोगनी के माई ईहो उमिर में चीन्ह लीत. बाबा हजारे फेर अनशन पर बइठ गइले. दिल्ली में फेर दंगल चालू हो गइल. कहीं दिग्गी भइया मेहनत बनावऽ तारे तऽ कहीं केजरीवाल भाई ताल ठोकऽ तारे तऽ कहीं किरण दीदी लोगन के शांति बनावे राखे खातिर कहऽ तारी. मैदान मदान में सब पार्टी के नेता लोग एकट्ठा भईल हऽ. एह में आपस में खूब बतकुच्चन भइल लेकिन मसाला बेसी ना भेंटाइल, काहे कि बुझाऽ ता कि अबकी दिल्ली में लोग उनका साथ थोड़े कम बा. नेताजी भ्रष्टाचार के ले के अतना तमाशा कऽ दिहले बाड़े कि लोग उबिया गइल. ओने सरकार के इयोर से बराबर रगरउल हो ता आ तरह तरह के बयान निकलऽ ता. कबहो किरण दीदी खिसिया जा तारी तऽ कबहु केजरीवाल पयजामा से बाहर हो जा तारे तऽ कबहुं बाबा अण्णा गरमा जा तारे. ई सब के जे असर वातावरण पर परऽ ता ओकरा से लाख चाहि के भी कवनो बेसी असर नईखे परऽ पावत. दंगल में पहिले जइसन रुपिया नईखे बिगात आ ना पहिले अइसन पूड़ी तरकारी बंटाता. चंदा के नाम पर जे सरकार अण्णा के हाथ दाग दिहलस आ अब जरला के जब इयाद परऽता तऽ ऊ चंदा लेहला से इंकार करऽ तारे. अब चंदा नइखे मिलत तऽ पूड़ी तरकारी कहां से चली. आ जब पूड़ी तरकारी नइखे चलत तऽ भीड़ कहंवा से आई. अबकी दंगल में ओतना मजा नईखे. लेकिन राम चेला गइल बाइ़े दंगल के मजा लेवे. अब लवट के अइहें तऽ बाकी बताएब.\nआजु काल्हु बेईमान लोग बड़ा परसान बा\nचाय के महातम


खबर एक नजर में (19 जून 2011) – टटका खबर\nखबर एक नजर में (19 जून 2011)\nभ्रष्टाचार के विरोध में जुलूस निकाले वाल लोग गिरफ्तार\nकेन्द्र सरकार तय कर लिहले बिया कि अब केहु के भ्रष्टाचार का खिलाफ कवनो तरह के आन्दोलन, प्रदर्शन, धरना, अनशन ना करे दिहल जाई. काल्हु दिल्ली का राजघाट से निकलल अइसनके एगो जुलूस के, जवना के नेतृत्व गोविन्दाचार्य करत रहले, जंतर मंतर चहुँपे से पहिलही रोक दिहल गइल आ जुलूस में शामिल लोग के गिरफ्तार कर लिहल गइल. जुलूस निकले से पहिले आपन संबोधन देत गोविन्दाचार्य के कहना रहे कि भ्रष्टाचार विरोधी आन्दोलन के राष्ट्रव्यापी बनावल जाई आ एकरा खातिर काम करत हर आदमी आ संगठन के एकजुट कइल जाई.\nअन्ना हजारे के अनशन ना करे दिहल जाई\nकेन्द्र सरकार साफ कह दिहले बिया कि अब अन्ना हजारे के अनशन ना करे दिहल जाई. अन्ना हजारे कहले बाड़न कि तब ऊ जेल जाये खातिर तइयार रहीहें बाकिर अनशन आन्दोलन त करबे करीहन. कहलन कि उनुका केहू के डर नइखे लागल. लोकपाल बिल पर कोना में घेराइल केन्द्र सरकार अब एह मुहिम में सर्वदलीय बईठका बोलावे के सोचत बिया. कांग्रेस पार्टी सरकार से कहले बिया कि एह मामिला में हर राजनीतिक दल के राय जानल जाव आ ओकरा बादे मसौदा अन्तिम बनावल जाव. शायद ओकरा उमेद बा कि ना नौ मन तेल होई ना राधा के नाचे के पड़ी.\nदहेज हवे कि दोसर कवनो धन\nझारखंड के घोटालाबाज पूर्व मंत्री कमलेश सिंह, जे आजु काल्हु जेल में बाड़े, के बेटी दामाद का संयुक्त खाता में सात बेर में थोड़ थोड़ करके साल दू हजार सात आठ में सवा करोड़ रुपिया जमा भइल रहे. बाद में ओहमें से पचास लाख रुपिया कमलेश सिंह का बेटा सूर्य सोनल का खाता में ट्रांसफर करावल गइल रहे. कमलेश सिंह के बेटी के शादी महाराष्ट्र के कांग्रेसी नेता कृपाशंकर सिंह का बेटा से भइल बा आ शादी अपना शाही खरचा खातिर ढेरे चरचा मे रहुवे. कमलेश सिंह आमदनी से बेसी के संपति मामिला में जेल में बन्द बाड़े.\nबिहार में पहचान पत्र बनावे खातिर डाकघर के तइयारी\nबिहार में नागरिक पहचान पत्र बनावे खातिर जुलाई का दूसरा हफ्ता से राज्य के तीन सौ डाकघर में एकर काम शुरु हो जाई. एह नागरिकता पहचान पत्र “आधार” बनावे खातिर अपना आवेदन में लोग के पूरा जानकारी विस्तार से देबे के पड़ी आ ओह लोग के अंगुरी के निशान आ आँखि के पुतली के फोटो लिहल जाई. हर पहचान पत्र पर ओह नागरिक के आपनो फोटो रही. एह पहचान पत्र के बहुद्देशीय बनावल जा रहल बा. अगिला पाँच साल में देश भर में साठ करोड़ लोग के पहचान पत्र बना देबे के लक्ष्य राखल गइल बा.\nबिहार आ पूर्वांचल में मानसून चहुँप गइल\nकाल्हु से बिहार आ पूर्वांचल के कई इलाकन में रुक रुक के बरखा हो रहल बा. पूरा बिहार में मानसून के बरखा हो रहल बा. काल्हु पटना में पचीस मिलीमींटर बरखा नापल गइल बा. अगिला दू दिन में पूर्वांचल मे कई जगहा भारी बरखा के अनेसा बतावल गइल बा.\nजौनपुर में सेना के बहाली\nअगिला एक जुलाई से आठ जुलाई का बीच जौनपुर में सेना भरती रैली चले वाला बा. जौनपुर, गोरखपुर, सोनभद्र, आजमगढ़, मिर्जापुर, आ बलिया जिला के अभ्यर्थियन खातिर अलग अलग दिन तय कइल गइल बा. एह बहाली में तकनीकि सैनिक, क्लर्क, ट्रेड्स मैन वगैरह के बहाली होखे वाला बा.\nबसपा नेता बॉबी गिरफ्तार\nबसपा नेता इन्तजार आब्दी उर्फ बॉबी के काल्हु लखनऊ में गिरफ्तार कर लिहल गइल. बाबी पर समाज कल्याण विभाग के एगो कर्मचारी सैफ हैदर नकवी के हत्या करे के आरोप बा. पिछला दू मार्च के भइल एह हत्या का आरोप में दू गो अपराधियन के दिल्ली पुलिस गिरफ्तार कइले रहे. ओकनी के पूछताछ से पता चलल कि बॉबी एह हत्या के सुपारी दिहले रहुवे. इन्तजार आब्दी गन्ना संस्थान के अध्यक्ष रहलन आ रीता बहुगुणा के घर में आगजनी का बाद उनुका के पद से हटा दिहल गइल रहे. एही मामिला में गिरफ्तारी का बाद आब्दी जमानत पर रहलन.\nयूपी में साढ़े आठ सौ से बेसी बीटीसी कालेज खोलल जाई\nराष्ट्रीय अध्यापक शिक्षा परिषद उत्तर प्रदेश में आठ सौ पैंसठ गो नया बीटीसी कालेज निजी क्षेत्र में खोले के प्रस्ताव भेजले बा आ राज्य सरकार से अनापत्ति प्रमाणपत्र मँगले बा. एह कालेजन के खुल गइला का बाद राज्य में हर साल साठ हजार नया शिक्षक तइयार होखे लगीहन. अबही राज्य में संतानबे गो बीटीसी कालेज बाड़ी सँ जवना में कुल सोरह हजार सीट बा.\nनेशनल हॉकी चैम्पियनशिप मुकाबिला आजु\nभोपाल में खेलल जा रहल नेशनल पुरुष हॉकी चैम्पियनशिप के फाइनल मुकाबिला आजु हरियाणा आ कर्नाटक का बीच खेलल जाई. तिसरका जगह खातिर होखे वाला मैच में पंजाब आ झारखण्ड का बीच फैसला होई. दुनु मैचे आजुवे होखे वाला बा.\nखबर एक नजर में (18 जून 2011)\nखबर एक नजर में (20 जून 2011)


We need to return to traditional home farming so that people don t forget Bhojpuri: पारंपरिक लतरि के ओरि लवटल समय के जरूरत, पढ़ीं आखिर काहें... – News18 Hindi\nजइसे-जइसे उदारीकरण बरियार होत चलि गइल, सहर के छोड़िं, गांवों एह परपंरा के भूलात चलि गइल. सबकुछ बाजारे से खरीदे के अइसन चलन सुरू भइल कि लोग अब एह काम के पिछड़ापन मानत चलि गइले. ओइसे सही माने में देखीं त ई गांवन के स्वालंबन के परंपरा रहे.\nLast Updated : July 13, 2021, 13:43 IST\nजइसे-जइसे बारिश हो रहल बा, लरिकाईं के एगो बात खूबे यादि आ रहल बा. जइसहीं पहिलका बरखा होई, आजी-मइया लोग घर के धरनि में लटकल लउका, कोंहड़ा, तरोई-सतपुतिया के पाकल आ सुखल फर उतारत रहे लोग. ओह के तूराई होई आ ओह में से गोटगर बिया निकलत रहे. ऊ बिया जनेरा-जोन्हरी के खेत के अलावे घर के अगुआरी-पिछुआरिओ देवालि के नजदीके गाड़ि दियात रहे. जमीन के नमी पाइ के कुछु दिन में माटी में से ओह बियवन में से आंखु फूटत रहे. फेरू ओह बिरवन के सेवा-पटाई होखल सुरू हो जात रहे. चूंकि ई सभ लतर जाति के बिरवा होले स त तनकी बढ़ते उहनी के सहारा दियात रहे आ कहीं छान्हि, खपरइल भा छत पर चढ़ावे के इंतजाम कइल जात रहे. सहारा में हरेठा के झांग भा बांस खाड़ कइ दियात रहल हा..\nई बिरवा बाद में घन आ बरियार लतगर हो जात रहले स. एकही बिरवा आताना फरत रहे कि घर के छोड़िं, अड़ोस-पड़ोस के लोगन के तरकारी खात-खात मन उबिया जात रहे. तब ज्यादेतर घरन में छान्हिं-दुआर के तरकारी आ दुआर पर राखल गाइ-भंइसि के दूध बेचल बाउर मानल जात रहे. एह वजह से खइला से अधिका भइल दूध आ तरकारी पर पूरा टोला-मोहल्ला के अधिकार रहत रहे. बहरहाल बरखा के संगे लतरि लगावे के ई परंपरा सहरन के भी ओह घरन में रहे, जवना के आपन सहनि होत रहे. बाकिर जइसे-जइसे उदारीकरण बरियार होत चलि गइल, सहर के छोड़िं, गांवों एह परपंरा के भूलात चलि गइल. सबकुछ बाजारे से खरीदे के अइसन चलन सुरू भइल कि लोग अब एह काम के पिछड़ापन मानत चलि गइले.\nओइसे सही माने में देखीं त ई गांवन के स्वालंबन के परंपरा रहे. उदारीकरण स्वालंबन के एह वेवस्था के सबसे ज्यादा चोट पहुंचवले बा. भारतीय गांवन में परंपरा से खेती-किसानी के संगे बागवानी, तियन-तरकारी के घरेलू खेती आ पसुपालन खूब होत रहे. एही वजहि से करीब तीस-चालीस साल पहिले ले गांव आ छोट सहरन में बरसात के सुरूआते संगे लउका, कोंहड़ा, नेनुआ, सतपुतिया, तरोई, चचीरा, भतुआ, खीरा जइसन तरकारीन के बोआई होत रहे आ महीना-डेढ़ महीना बीतत-बीतत घर बिना खाद-पानी वाला देसी तरकारी के बाढ़ि आ जात रहे. एह खातिर लोगन के कवनो पइसा ना खरच करे के परत रहे आ बिना कवनो खरचा के घर-घर अइसन तरकारी मिलत रहे, जवना के आजु जैविक कहल जाता आ लोग महंगा दाम पर कीनता.\nएह चलन से लोगन के तरकारी के काताना खरचा बांचत रहे, एह पर कबो विचारे ना भइल. भारत में करीब छह लाख गांव बाड़े स. मानि लीं कि हर गांव में अगर सइ गो घरन में ई लतरि लागल आ हर घर से औसतन पांच कुंटल भाजी के पैदावार भइल त काताना भइल. कुछु साल पहिले कृषि अनुसंधान परिषद के अंदाज रहे कि देसभर में होत घरेलू सब्जी से करीब साढ़े तीन सौ करोड़ के बचत होत रहे. एहू ले बड़ बात ई बा कि एह बचत के संगे भारतीय स्वास्थ्य वेवस्था के भी बनावे आ बचावे राखे में ई बाड़ा योगदान देत रहे.\nभारतीय सभ्यता के उमिर करीब पांच हजार साल मानल जाला. एगो जमाना में भारत के सोने के चिड़िया कहल जात रहे. एकर वजहि रहे यहां के गांवन के स्वालंबन. ओह स्वालंबन के आधार रहे खेती-किसानी, गोपालन. गांवन में रहत सिल्पकार आ कलाकार बाकी काम करसु आ आपाना कला आउर हुनर से भारतीय अर्थवेवस्था में भारी सहयोग देत रहले. जुलाहा भाई कपड़ा बुनाई के उस्ताद रहले त लोहार भाई लोहा के काम के, बढ़ई भाई काठ के काम के त कोंहार भाई माटी के बरतन, खपड़ा आदि बनावे के. भारतीय गांवन के सोच रहे कि ओकरा कपड़ा आ नून के अलावा कवनो चीजु बहरी से ना मंगावे के पड़े. 1909 में लिखल आपाना किताब हिंद स्वराज में गांधी जी भी भावी आजाद भारत के गांवन के लेके अइसने सोच रखले रहले.\nबाकिर आजादी के बाद ई वेवस्था ना अपनावल गइल. आजु के अर्थसास्त्री एह बात से खुस हो जाले कि गांवन के देस के सकल घरेलू उत्पाद यानी जीडीपी में योगदान लगातार घटि रहल बा. एह बदलाव के अर्थवेवस्था के लेहाज से बढ़िया मानल जाता. जब देस आजाद भइल रहे, तब देस के जीडीपी में खेती-किसानी के करीब 52 प्रतिशत योगदान रहे, जवन 2014 तक घटि के करीब 14 फीसद रहि गइल बा. एह बदलाव के बहुत बढ़िया बतावल जा रहल बा. कथित आधुनिकता के नाम पर एह सोच के बढ़ावा दिहल जाता. एही वजहि से गांवन के स्वालंबन घटल बा. पारंपरिक वेवस्था के पिछड़ा मानल जाता. एकर असर ई बा कि गांवन के लोग भी आपन भोजन-पानी के मोर्चा पर स्वालंबन भुलात जाता. लतरि वाली तरकारीन के घर-घर बोवाई के भुलाइल एही सोच के विस्तार ह. एह वजहि से लोगन के बाजार पर निर्भरता बढ़ल जाता. रासायनिक खाद आ कीटनाशक के सहयोग से होखे वाली पैदावार पर भरोसा बढ़त गइल आ ओकर नतीजा ई भइल कि लोग तरह-तरह के बेमारियो से ग्रस्त होत गइले.\nलतरि के बोवाई के भुलइला के वजहि से कचरा के ढेर बढ़त जाता. पहिले घर से निकलल कचरा के घरहिं में सराके खाद बना दियात रहल आ ओकर इस्तेमाल लतरि आदि के जड़ि में हो जात रहे. अब, जब लतरिए नइखे त लोग कचरा के इस्तेमाल कहवां करी, सिवा सड़कि भा कूड़ा में फेंकला के.\nअइसन में जरूरत ई बा कि हमनी के आपना परंपरा के ओरि लवटि जा. लतरि लगावे आ पारंपरिक बिया बोवे के छिटफुट कोसिस जारी बा. ओह में हमनीं के भी आपन सहयोग दी जा. आ कम से कम सब्जी के मोर्चा पर स्वावलंबी बनीं जा. एह से सेहत के रक्षा त होखबे करी, पर्यावरण के भी बचाव होई. (उमेश चतुर्वेदी वरिष्ठ पत्रकार हैं. यह उनके निजी विचार हैं.)\nJhansi News Bulletin:एक्सपोर्टर समिट से बढ़ेगा व्यापार


कड़ा संघर्ष जिए के हिम्मत दिहलसि – अशोक सिंहा – Anjoria\nगीतकार अशोक सिंहा आज सिनेमा भोजपुरी में हर जगह काम करत बाड़े त एकरा पाछा इनकर लगन, मेहनत, आ व्यवहारे बा. बतावेलें कि बहुते लड़ाई लड़ले. भूखे पियासे पैदल चल के लोग से काम माँगे जात रहसु. केहू काम दे देव त केहू मजाक उड़ा देव तबो चेहरा पर कवनो शिकन ना आवे देत रहलें. मन में बस एगो सपना रहल कि इनको के लोग बाग जाने पहिचाने. लोग जाने लागल इनका काम के, आ कामे का चलते लोग इनकर इज्जत करे लागल त बहुते खूश बाड़न अशोक सिन्हा. कहेलें कि बहुते खुशी के बात बा कि भोजपुरी भाषा, भोजपुरी समाज इनका ला मुंबई में जिए खाए के सहारा बन गइल. गर्व करेलें कि भोजपुरी हर दिन आगा बढ़त बिया. भोजपुरी अलबम से लाखों लोग के रोजी रोटी चलत बा.\nबाकिर अशोक सिंहा अबहीं थिराइल नइखन. कहेलें कि अबहीं त पचासो सीढ़ी पार नइखन कइले जबकि टारगेट सौ गो सीढ़ी पार करे के बा. बस लोग के प्यार मिलत रहो हम त लागले बानी, कहेलें अशोक सिंहा जिनकर लिखल गीत फिलिम पंचायत गरदा, दुल्हिन हमार, सइया रंगदार, रंग द प्यार के रंग में, बलमा बिहार वाला, डर, मैदाने जंग वगैरह फिलिमन में आवत बा. कुछ अलबमो पर काम लागल बा आ जल्दिए सुने के मिली.


गायकी आ अभिनय का बाद अब राजनीतिओ में शिखर के चढ़ाई करत मनोज तिवारी – Anjoria\nगायकी आ अभिनय का बाद अब राजनीतिओ में शिखर के चढ़ाई करत मनोज तिवारी\nजुलाई 12, 2014 भाजपा, मनोज तिवारी, सांसद\nहालही में भाजपा के नवीन शाहदरा जिला इकाई के बइठक जिला अध्यक्ष अनिल गुप्ता के अध्यक्षता में भइल जवना में दू गो प्रस्ताव पास कइल गइल.एक त कांग्रेस आ आ आ पा का खिलाफ जन आंदोलन शुरू करे के आ दोसर कि यमुना को साफ करे के. एह बइठक में मुख्य अतिथि रहलन उत्तर पूर्वी दिल्ली के सांसद मनोज तिवारी आ प्रदेश उपाध्यक्ष अभय वर्मो मौजूद रहले.\nमनोज तिवारी कहलन कि कार्यकर्ते संगठन के नींव होखेले. इनके बल प चुनाव जीतल जाला. एहसे कार्यकर्ता प्रदेश के कार्यक्रम के राह ना देख सीधे जनता के बीच जासु आ पन्दरह साल ले दिल्ली में राज कइले कांग्रेस आ 49 दिन के आआपा सरकार के खिलाफ बिगुल फूंकसु.\n(शशिकात सिंह, रंजन सिन्हा)\nबाबा रंगीला में विजय वर्मा के जबरदस्त ऐक्शन आ रोमांस\n२०१४ में रवि किशन के तीन गो फिलिम रिलीज़ ला तइयार


देश दुनिया के खबर भोजपुरी में (बियफे, 19 फरवरी 2015) – टटका खबर\nFeb 19, 2015 News in Bhojpuri, आरा, क्रिकेट, गाजीपुर, गोरखपुर, छपरा, जीतन, टटका खबर, देवरिया, पाकिस्तान, बक्सर, बलिया, बेतिया, भारत, माँझी, मोतिहारी, वर्ल्ड कप, सासाराम\n(बुध, 18 फरवरी के खबर)\nपटना उच्‍च न्‍यायालय जीतनराम मांझी सरकार के बड़हन नीतिगत फैसला लेबे पर रोक हटा दिहलसि त माँझी कैबिनेट नया फैसलन के बरखा करा दिहलेंं. एह फैसलन में सरकारी नौकरी में 35 फीसदी महिला आरक्षण, पुलिस में हर साल तेरह महीना के तनखाह, किसान सलाहकारन आ होमगार्डन के मानदेय में बढ़ोतरी, राम बालक महतो के हटा के विनोद कुमार कंठ के महाधिवक्ता बनावल, कर्पुरी ठाकुर शोध संस्थान आ स्वामी सहजानंद सरस्वती शोध संस्थान खोले के फैसला खास बाड़ी सँ.\nविधानसभा में विपक्षी दल केकरा के मानल जाव एकरा ला बोलावल गइल सर्वदलीय बइठक बेनतीजा रहल. भाजपा एह बइठक से बाहर निकल गइल काहे कि विधानसभा अध्यक्ष पक्षपात करत लगलन ओकरा.\nमुख्यमंत्री जीतन राम मांझी के पूरा भरोसा बा कि 20 फरवरी का दिने ऊ विधानसभा में आपन बहुमत सिद्ध करा दीहें. एह बीच भाजपा विधायक दल एक राय से माँझी सरकार के समर्थन करे के राय जाहिर कइलसि बाकिर इहो कहलसि कि अखिरी फैसला विधानसभा में कइल जाई.\nबिहार के कृषि मंत्री नरेन्द्र सिंह के फोन क के जान से मार देबे के धमकी दिहल गइल बा.\nविधानसभा अध्यक्ष उदय नारायण चौधरी मुख्यमंत्री जीतन राम मांझी के बहाल कइल जदयू ह्विप के मान्यता ना दिहलन आ कहलन कि जदयू के ह्विप श्रवण कुमार हउवन आ उनके बात मानल जाई. राजद अपना विधायकन खातिर ह्विप जारी क के माँझी सरकार का खिलाफ वोट देबे के कहले बिया.\nयूपी राज्य विधानमण्डल के बजट बुध का दिने हंगामा संगे शुरू भइल. विपक्ष के हल्लागुला का बीच राज्यपाल अपना अभिभाषण के पहिलका आ आखिरी पैरा पढ़ के औपचारिकता निबाह दिहले. एह दौरान भाजपा विधायक सदन में मौजूद ना रहलें.\nउत्तर प्रदेश माध्यमिक शिक्षा परिषद के हाईस्कूल आ इंटर के परीक्षा बियफे से शुरू होखत बा. मैट्रिक परीक्षा ला करीब सवा चौंसठ लाख आ इंटर ला सवा उनतीस लाख साढ़े दस हजार परीक्षा केन्द्र बनावल गइल बा. एकरा के नकल मुक्त आ शान्ति से करावे के सगरी इन्तजाम कइल गइल बा.\nमोदी सरकार के बदनाम आ परेशान करे खातिर डाँड़ कसले मीडिया कवनो ना कवनो मुद्दा तूड़ मरोड़ के पेश करे में लागल बा. पहिले कोस्ट गार्ड के डीआइजी के बयान छपलसि कि पाकिस्तानी से आवत आतंकियन के नाव विस्फोट से उड़ा दिहल गइल रहे. जब डीआईजी एह बात से इंकार कइलन त एगो वीडियो जारी क के ओह बात के दुबारा दावा पेश कइल गइल बा. जबकि ओह वीडियो के सुनला से साफे लागत बा कि ओकरा संगे छेड़छाड़ भइल बा. विपक्ष आ मीडिया के देशहितो के चिंता नइखे.\nकेन्द्र सरकार दिल्‍ली उच्‍च न्‍यायालय के बतवलसि कि आआपा के मिलल विदेशी चंदा का मामिला में कवनो आरोप साबित नइखे भइल.\nदसवां एयर इंडिया शो के उद्घाटन करत प्रधानमंत्री नरेन्‍द्र मोदी भारत में रक्षा सामग्री उत्पादन के दायरा बढ़ावे आ देशे से आधुनिक हथियार खरीदे पर जोर दिहलन. एह शो में पहिला बेर इजरायल के रक्षामंत्री शामिल भइलन. इजरायल भारत के बहुते रक्षा सामग्री निर्यात करेला आ उहो मोदी सरकार के ‘भारत में बनाईं’ योजना के सफल बनावे में हाथ लगावल चाहत बा.\nजिनेवा में ब्रिटेन के एगो बड़हन बैंक एचएसबीसी के कार्यालय में छापा मार के दुनिया भर के करिया कमाई के धन जमा करावे के जाँच चलत बा. बैंक पर आरोप बा कि ऊ सब कुछ जानत बूझत एह तरह के कमाई करे वालन के टैक्स चोरावे में मदद चहुँपवलसि.\nकैंसर का चलते मशहूर फिल्‍म निर्माता आ सांसद रहल दग्‍गुबाती रामानायडु के बुध का दिने 79 साल का उमिर में हैदराबाद में निधन हो गइल. उ नाहियो त 140 गो फिलिम बनवले रहुवन जवना में हिन्दी आ भोजपुरीओ के फिलिम शामिल रहली सँ.\nकैनबरा में भइल आई. सी. सी. क्रिकेट विश्व कप के मैच में बांग्लादेश अफगानिस्तान के 105 रन से हरा दिहलसि. बियफे का दिने नेल्‍सन मैदान पर जिम्‍बाब्‍वे के मुकाबला संयुक्‍त अरब अमीरात से होखी.\nलगातार छठवां दिने शेयर बाजार में बढ़त दर्ज भइल आ सेंसेक्स 184 अंक बढ़के अउर निफ्टी 60 अंक बढ़के बंद भइल. बजट के अनुमान लगावत ई तेजी चलत बावे.\nमोदी के ‘दसलखिया सूट’ के नीलामी से हकबकाइल विपक्ष एहू बात पर हमला बोललसि. ऊ एह बात से परेशान लउकत बाड़ी सँ कि एगो विवादो के निपटावत मोदी के छवि अउरी सुधर गइल. नीलामी में ओह कोट खातिर अबले 1 करोड़ 21 लाख रुपिया के बोली लाग चुकल बा आ नीलामी जारी बा.\nअन्ना हजारे 20 फरवेी का दिने पलवल जइहें आ ओहिजा से शुरु होखे वाला जन सत्याग्रह पदयात्रा के झंडी देखा के दिल्ली रवाना करइहें. ढेर दिन से खबर से बाहर रहल अन्ना दिल्ली विधानसभा में केजरीवाल के पार्टी के जीत का बाद एक बेेर फेरू उछाह में आ गइल बाड़न. उनुका एह बात के गुमान रहेला कि उनुका आन्दोलन से दू बेर सरकार गिर चुकल बिया आ अनेके मंत्रियन के इस्तीफा देबे पड़ल बा.\nबोको हरम आ नाइजीरियाई सेना के मुठभेड़ में 17 गो बोको हरमी मारल गइले बाकिर ओहसे पहिले ग्रेनड चला के ऊ 20 लोग के मार दिहले रहले स.\nअमेरिका में एगो बूढ़ भारतीय पर पुलिस हमला का मामिला में अलबामा गवर्नर सार्वजिनक रूप से माफी मंगले बाड़न.\nसासाराम जिला के सिंगुही गांव में हनुमान पूजनोत्सव का मौका पर एगो दंगल प्रतियोगिता करावल गइल.\nरोहतास जिला के शिवसागर इलाका में बुध का दिने ट्रक आ मोटरसाइकिल के टक्कर में एगो लईकी के मौत हो गइल आ दू जने घवाहिल हो गइले. प्रयागपुर गांव के एगो रिटायर सैनिक अपना बेटा आ बेटी संगे मोटरसाइकिल से बेटी के इलाज करावे सासाराम जात रहले जब ई हादसा भइल.\nरोहतास जिला के अकोढ़ीगोला इलाका के तेतराढ़ गांव का नियरा पुलिस एगो पीडीएस डीलर के अनाज के कालाबाजारी करत रंगे हाथ ध लिहलसि. साथही ओहू दुनू जने के ध लिहल गइल जे सरकारी अनाज खरीदत रहुवे.\nआरा में अपना जर्जर छात्रावास के बनवावे खातिर भूख हड़ताल पर बइठल सात गो विद्यार्थियन के तबियत खराब भइला का बाद अस्पताल में भरती करावल गइल बा.\nआरा के नवादा इलाका में तिलक नगर कतिरा मुहल्ला से गायब तइन बरीस के लईकी के लाश बुध का दिने मुहल्ले के नाला से बरामद भइल.\nसिवान जिला के गुठनी इलाका के जतौर बाजार का लगे बुध के सँझिया जीप से टकरा के आठ साल के एगो लईका के मौत हो गइल.\nसिवान जिला के नौतन के कादिरचक गाँव से उठावल गइल एगो नवहिन के फुलवरिया थाना के बड़की पकौली गांव से बृजलाल भगत का घर से बरामद लिहलसि पुलिस.\nसिवान जिला के हुसैनगंज इलाका के फरीदपुर गाँव के एगो लड़िका 12 फरवरी का दिने आटो से कचरा गइल रहे. ओह घवाहिल लड़िका के इलाज का दौरान गोरखपुर मेडिकल कालेज में बुध का दिने मौत हो गइल.\nसिवान जिला के रघुनाथपुर इलाका के बरवां गाँव में आपसी झगड़ा मे चलल गोलीबारी से चार जने घवाहिल हो गइले. पुलिस एह मामिला में चार जने के गिरफ्तार कइले बिया.\nमोतिहारी के सदर अस्पताल का पीछे एगो पैथोलॉजिस्ट के घर पर कुछ बदमाश गोली चलवले बाकिर संजोग से पैथोलाॅजिस्ट बाच गइले.\nबिहार विद्यालय परीक्षा समिति के इंटर परीक्षा बुध का दिने शुरू हो गइल. पहिलके दिन गोपालगंज से जीवविज्ञान के परचा लीक होखे के खबर मिलल आ की जगहा से नकल करे वालन के निकाल बाहर कइल गइल.\nपश्चिम चम्पारण के गवनाहा थाना के मोरबेलवा का नियरा दू गो गाड़ियन के टक्कर में एक जने के मौत ओहिजे हो गइल आ तीन जने घवाहिल हो गइले.\nआतंकी बतावत इशरत जहाँ आ सोहराबुद्दीन के मार गिरावे का मामिला में सात बरीस से जेल में बन्द गुजरात के आईपीएस अधिकारी रहल डीजी वंजारा काल्हु रिहा हो गइलन.\nबलिया जिला के रसड़ा तहसील दिवस पर शिकायत ले के चहुँपल छह लोग के पुलिस गिरफ्तार कर लिहलसि. एह लोग पर झूठहन शिकायत करे के आरोप लगावल गइल बा.


बनचरी (पहिला कड़ी) – Anjoria\nउपन्यास पुस्तक चर्चा साहित्य\nदिसम्बर 12, 2014 अशोक द्विवेदी, उपन्यास, धारावाहिक, बनचरी, भोजपुरी\nगंगा नदी पार होत-होत अँजोरिया रात अधिया गइल रहे. दुख आ पीरा क भाव अबले ओ लोगन का चेहरा प’ साफ-साफ देखल जा सकत रहे. छछात मृत्यु का सामने से, सुरक्षित लवटि आइल साधारन बात ना रहे. संजोग अच्छा रहे कि असमय आ अकाल आवे वाला मउवत परछाहीं छूइ के निकल गइल रहे. ओकर कल्पना रोआँ खाड़ करे वाला रहे त भला जे ओकर साक्षात्कार क के आइल होई, ऊ अतना जल्दी कइसे सहज हो पाई? भीतर के असहजता, ओह लोगन के बोली रोकि के कुछ घड़ी खातिर गूँग बना देले रहे.\nनाव से उतरि के पूरा परिवार, ठंढा पानी से हाथ-मुँह धोवल, दू-चार अँजुरी पानी पीयल आ अभी मुँह पोछते रहे, तले नाइ वाला ओह लोगन का ओर एगो मोटरी बढ़ावत बोलल, ‘एह मोटरी में कुछ पहिरे-ओढे़ के बस्त्र आ खाये-पिये क समान बा! आ पानी पिये खातिर एगो कमंडल बा.’ जब एक जना हाथ बढ़ाइ के मोटरी लिहलन त ऊ फेर बोलल, ‘सामने क बालू-पाट पार कइ के, सोझे दक्खिन रउवा सभ बन में पहुँचि जाईं. फजीर होखे से पहिले रउवा सभ के राज क सीमा पार क लेबे के चाहीं! बस, हमके अतने आदेश रहल, भूलचूक माफ करीं आ हमके अनुमति देईं.’ फेरू ऊ फुर्ती से नाइ घुमवलस आ चप्पू चलावत बहत धार में पहुँचि गइल.\nओहू लोग के जइसे परिस्थिति आ समय के पूरा ज्ञान रहे, केहू कुछ ना बोलल, बाकि ओ लोगन का संगे उतरल ऊ तेजवान अधेड़ औरत गंगाजल उठाइ के हाथ जोड़त बिनती कइली, ‘माई! तोहार दया आ ममता हमरा लड़िकन पर बनल रहे, रउरा कृपा से ई फरत-फुलात रहें सऽ!’\nबालू के ऊ लमहर चाकर पाट आ दूर-दूर ले रात के निर्जन-नीरव सन्नााटा. गर्मी, थकान आ नीन तीनू से बेहाल ऊ टोली हाली-हाली आगा बढ़े लागल. बालू में धँसत गोड़, जात्रा के अउर भारी बनावत रहे, बाकि कहल जाला नऽ कि जब जान प संकट आवेला, त संकट से बाँचे खातिर अदिमी का गोड़ में पाँख लागि जाला.\nआखिरस ऊहो लोग लमहर बलुअर-पाट लाँघत बन में पहुँचिये गइल.\n– ‘तीन कोस के लगभग इ लमहर पाट दिन में पार कइल बहुत कठिन होइत!’ सबसे आगा चलत सदस्य रुक गइल,\n– ‘हमसे अब नइखे चलल जात बेटा!’ थकान से निढाल औरत बइठि गइल,\n– ‘चिन्ता मत करीं माता हम आपके अपना पीठि पर ले चलब.’ कद काठी में सबसे हृष्ट-पुष्ट आ बलशाली लउके वाला युवक बइठि के महतारी के पिठइंयाँ चढ़ा लिहलस,\n– ‘हँ, कहीं आगे साफ जगह देखि के सुस्ता लिहल जाई; नऽ बड़का भइया?’ पाछा वाला युवक चलते-चलत बोलल,\nअबहीं अकास साफ ना भइल रहे. महतारी के पीठ पर लदले आगा-आगा तेज चलत युवक हँस के बोलल, ‘जे ज्यादा थाकि गइल होई, ओके हम अपना कान्ह पर बइठा के चल सकीला, लेकिन अधिका से अधिका दू आदमी के!’\nसब हँसत ओकरा पाछा-पाछा फाल डाले लागल. भोर होते रहे, बाकिर लगातार पैदल चलला का हरांसी आ जागरन का कारन ओ लोगन के देंहि लरुवाइ गइल रहे. ‘हमके बड़ी जोर से पियास लागल बा बेटा.’ माता के मद्धिम आवाज सुनते सब रुकि गइल. कुछ आगा, बायाँ अलंगे एगो पीपर का फेंड़ तर महतारी के उतारत, युवक बोलल, ‘तोहन लोग माता का लगे बइठऽ, हम पता करत बानी. इहाँ आस पास जरूर कवनो जलाशय होई.’\n– ध्यान से सुनीं मझिला भइया… कहीं जलचर आ सारस चिरइन के आवाज आ रहल बा… जरूर ओने जलाशय होखे के चाहीं. सुकुवार लउके वाला रूपवान भाई आपन राय दिहलस.\n– ‘हई मोटरी खोल के कमंडल निकाल लऽ आ तूहूँ सँगे जा. सबेर होखे में अभी दू घरी बाकी बा;संभव होई त सब जल्दी से जल्दी नहाइ के आपन थकान त मेटाइ ली.’ जेठ भाई, एगो युवक का ओर ताकत निर्देश दिहलन.\nजलचर जीवन का कुलबुल आ चह चह के ऊ आवाज आसे पास से आवत रहे. बलिष्ठ शरीर वाला युवक के टोकत, पछिला बोलल ‘भइया, हम तनी एगो डंडा तूरि लीं, देखीं…. जलाशय का किनार पर बेंत लेखा कई गो फेंड़ क झुरमुट बा… बाकि ना, पहिले कमंडल में पानी भर के माता के दे आईं, तब देखल जाई.’\nमझिला भाई कुछ ना बोललन, चुपचाप जलाशय का भितरी हेल गइलन, मुँह हाथ धोइ के कुल्ला कइला का बाद दू अँजुरी पानी पी के कहलन- ‘पानी त ठंढा आ मीठ बा, तूँ कमंडल में पानी भर के दउड़ जा, माता जब जल पी लेस त सबके इहें बोलाइ लियइहऽ. तबले हम नहा लेत बानी.’\nतीन ओर से ऊँच, ढलान पर जमीन सूखल आ पथरीला रहे, बाकि जलाशय साफ-सुथरा आ जीवन से भरल रहे. गहिराई ओतना ना रहे, बाकि जल कमर भर रहे. सब केहू हाली-हाली नहाइल-धोवल आ मोटरी में धइल धोती, गमछा पहिरल. पुरान पहिरल वस्त्र तहियाइ के रखाइ गइल. साड़ी बदलला का बाद माता पुरुब मुँहे खड़ा होइ के पाँच अँजुरी जल देत सुरुज नरायन क सुमिरन कइली, ‘हे देव! हमरा लड़िकन के अतना शक्ति-सामरथ दऽ कि ऊ हर बिपदा क सामना धीरज से कर सकँ सऽ. उनहन क आपुसी प्रेम आ एकता जीवन भर बनल रहे.’\nफेर पारा-पारी पाँचो लड़िका उनकर चरन छूइ के असिरबाद लिहलन स. आस पास का बँसकठ आ बेंत से सुरक्षा खातिर कुछ हथियार बनावल गइल. एह काम में युवकन का करिहाँव में खोंसल कटार आ छुरी बहुत कामे आइल ओह बेरा. एगो जुवक मोट लचीला लमहर बेंत काटि के कामचलाऊ धनुष बना लिहलस. बँसकठ के एगो छोर चोख क के भालानुमा बनावल गइल.\n– ‘अब जल्दी से जल्दी पयान करऽ लोग! ई क्षेत्रा सुरक्षित नइखे. पता ना कब, केहू कहाँ से आ जाव?’ जेठ भाई आपन आशंका प्रगट करत कहलन\n– ‘हँ हँऽ राज के सीमा में एक जगह ढेर देर ले रुकलो ठीक नइखे! भोरे-भोरे जतना दूर जा सकीं जा, निकल जाये के चाहीं. धनुहा के डोर कसत युवक खड़ा होत, जेठ भाई क समर्थन कइलस.’\nसब केहू चीझ-समान सरिहा लिहल, कमंडल में पिये खातिर साफ जल भरा गइल आ यात्रा सुरू हो गइल. भोर के आहट से वन-पक्षियन में जागरन क संकेत मिले लागल. स्नान का बाद ओह लोगन में ताजगी आ उर्जा आ चुकल रहे, एही से ऊ लोग फलगरे बढ़ल जात रहे.\nअबहीं ऊ लोग कोस-दू कोस गइल होई कि आकास उजराये लागल. लाल आभा लेले सुरुज नरायन, पुरुब के पह फारत उपराये लागल रहलन. ठंढा हवा में टटकापन के अनुभूति होत रहे. सबेर के बेरा, नइहला-धोवला से आइल ताजगी आ ओकरा बाद लगातार यात्रा से ओह लोगन क शारीरिक-भाखा बदल चुकल रहे. एगो संकल्प आ उछाह भरल नया आभा से दमकत ओह टोली का चाल से ई ना लागत रहे कि ऊ जल्दी बिलमाव ली. सघन-बन का किनार वाला ओह बींड़र बनक्षेत्रा में अदिमिन का अइला गइला से बनल डहर, एतना आसान आ सुगमो ना रहे कि ओके मार्ग आ राह कहल जाव; काहें कि नीचे जमीन ऊबड़-खाबड़ रहे आ झरल पतई का साथ बीच-बीच में नोकदार जंगली घास, उघारे गोड़ चले वाला खातिर कठिन रहे. राह का दूनो बगल बनइला झाड़ी, झरबेर, मकोय, आ टप्पा-टोइंयाँ एकाध गो कँटइला फेंड़. कबो कबो कवनो छोट फेंड़न पर परजीवी लतर आ बेल से बनल मंडप में दुबकि के बइठल खरहा, बानर भा खेंखर सियार जरूर लउकि जात रहलन स!\nसाधारन धोती-गमछा में, गँठल देह वाला ओह गेहुँवाँ-गौरांग वर्ण वाला दिव्य युवकन का बीचे चौड़ा किनार वाली उज्जर साड़ी पहिरले गोर रंग क अधेड़ औरत अपना शान्त भाव में कवनो तपस्विनी लेखा लागत रहे. सामान्य दृष्टि में इहे लागत रहे, जइसे कवनो नेमी धर्मी बाह्मन-परिवार कवनो सुदूर जतरा पर निकलल होखे. कुछ घरी पहिले एगो जटहवा बरगद का नीचे बइठि के जलपान करत खा, ओ लोगन में आपुसी निर्णय इहे भइल रहे कि अब विश्राम ना कइल जाई आ दिने-दिने राज्य के सीमा से बहरियाये के पूरा कोसिस कइल जाई. समय आ परिस्थिति दूनो अइसने रहे कि राह में कहीं रुकलो ना जा सकत रहे. जेठ भाई का रूप में आगा हाली-हाली डेग डाले वाला युवक का एक हाथ में भालानुमा चोख लाठी आ दुसरा हाथ में कमंडल रहे, बीच में महतारी का आगा-पाछा चले वाला युवकनो का हाथे छोट छोट डंडा आ भोजन-कपड़ा के गठरी रहे. आ ओकरा पाछा धनुहा-बान कान्ही में टँगले गोर-युवक से हँसि-हँसि बतियावत ऊ बलिष्ठ आ कसल सुडौल देह वाला जुवक रहे. धीरे धीरे आपुस में बोलत-बतियावत ई परिवार इत्मीनान से चलल जात रहे कि घोड़न के हिनहिनइला का साथ टापन के आवाज सुनाये लागल. पूरा परिवार झट से गोलिया गइल. आपुस में कुछ तय भइल आ ऊ लोग दहिनी ओर सघन बन में घुसि के दू भाग में बँट गइल. लतर से तोपाइल एगो बनइला सीसम का पाछा तीन आदमी छिप के बइठ गइल बाकी तीन आदमी आसपास के फेंड़न के ओट लेके सावधान खड़ा हो गइल.\nघोड़न के टाप के आवाज उहें आके रुकल जहाँ ऊ लोग अबे खड़ा होके बतियावत रहे. तकरीबन दस गो हथियारबन्द घुड़सवार रहलन. ”आखिर कहाँ गायब हो गइलन सऽ?“ नायक के झुँझलात बोली सुनाइल – ‘हो सकेला ऊ दहिने का गझिन बन में समा गइल होखन सऽ. एम्मे त आजु ले जे ढुकल, आज ले ना लवटल!’ एगो सैनिक आशंका जतवलस\n– ‘काहें? एकर कवना गारंटी बा?’ नायक फेरू सवाल दगलस.\n– ‘ना सरकार ई मायावी बन हऽ, एम्मे राछस रहेलन सऽ.’ दुसरका सैनिक नायक के बतवलस.\nअइसन ना कि सैनिक नायक एसे नावाकिफ रहे. ऊ ओइसहीं रोब में डपटलस, ‘भीतर घुस के देखऽ जा, कुछ न कुछ आहट जरूर मिली.’\nसैनिक मजबूरी में भीतर घुस के देखलन सऽ जइसे आफत में जान बचावे आ कोरम पूरा करे खातिर देखल जरूरी होखे. फेड़न का पाछा सपटल युवक सतर्क आ सावधान रहलन स. हार-थक के जब सैनिक जंगल से बहरियइलन स त छिपल परिवार बहरा निकलि आइल. पहिले त जगहे पर ऊ लोग कुछ पल थथमल रहे फेरू एक अदिमी राय दिहल कि जंगल में घुसि के गइला से पकड़इला के डर ना रही आ दुसरा राज के दूरियो बहुत कम हो जाई. फेर त ई सुझाव एकराय में बदल गइल. अन्दाजन दिशा के अनुमान लगावत लोग भितरी घुसत चलि गइल. आगा बन अउर गझिन रहे. ओम्मे सुरुज क रोसनी बहुत कम आवत रहे. काँट-कूस, झरबेर, झाड़ी क पसरल लसराइल डाढ़ि आ टेढ़ ओढँघल झँगाठ फेड़न के झलाँसी काटत-तूरत, फाँफर जगह बनावे के रहे. गनीमत ईहे भइल कि एक घंटा बाद एगो फाँफर राह लउकल. ऊ लोग ओनिये घूमि गइल. कुछ दूर तक राह सरल रहे, बाकि आगा फेर ऊहे बीहड़ बन.\nजन्म – 01 मार्च 1951\nजन्म स्थान – ग्राम- सुलतानपुर, पो॰- गौसपुर, जिला – गाजीपुर (उ॰प्र॰)\nपिता – स्व॰ (श्री) धर्मराज द्विवेदी,\nमाता – स्व॰ (श्रीमती) देवरानी देवी\nशिक्षा – एम.ए. (हिन्दी), पीएच. डी. (काशी हिन्दू विश्वविद्यालय), वर्ष 1975\nप्रकाशित कृति –\nभोजपुरी में :\n1. अढ़ाई आखर (कविता संग्रह) 1978\n2. रामजी के सुगना (निबंध संग्रह) 1994\n(अखिल भारतीय भोजपुरी साहित्य सम्मेलन से पुरस्कृत)\n3. ‘गाँव के भीतर गाँव’ (कथा संग्रह) 1998\n(उ॰प्र॰ हिन्दी संस्थान से ‘राहुल सांस्कृत्यायन’ पुरस्कार)\n4. ‘आवऽ लवटि चलीं’ (कथा-संग्रह ) 2000\n8. ‘फूटल किरिन हजार’ (गीत-गजल संकलन) 2004\n9. मोती बी.ए. रचना संसार (मोनोग्राफ) 2014\nहिन्दी में :\n1. घनानन्द और उनकी कविता (समीक्षा) 1975\n2. ‘मीसा’ में बन्द देश (कविता-संग्रह) 1977\n3. समीक्षा के नए प्रतिमान (आलोचना) 1992\n4. हिन्दी एवं भोजपुरी की प्रमुख पत्र-पत्रिकाओं में सैकड़ों रचनाएँ प्रकाशित\n1. भोजपुरी दिशाबोध के पत्रिका ‘‘पाती’’ का वर्ष 1979 से निरन्तर संपादन\n2. ‘समकालीन भोजपुरी साहित्य’ के प्रारंभिक संपादक-मंडल में,5अंक तक\n3. हिन्दी त्रैमासिकी ‘ग्राम्या’ का संपादन, 12 अंक\n1. ‘साहित्य श्री’ (कन्हैयालाल प्राग्दास हिन्दी संस्थान, लखनऊ) 1994\n2. ‘भोजपुरी-शिरोमणी’ (अखिल भारतीय भोजपुरी परिषद, उ॰प्र॰)\n3. ‘राहुल सांस्कृत्यायन पुरस्कार, 1998 (हिन्दी संस्थान, उ॰प्र॰)\n4. ‘लोकपुरुष’ (विश्व भोजपुरी सम्मेलन एवं स्वदेशी मंच, वाराणसी)\n5. ‘भिखारी ठाकुर स्मृति सम्मान (भोजपुरी एसोसिएशन ऑफ इण्डिया एवं सन्डे इन्डियन, नई दिल्ली)\nआदि कई संस्थानों से सम्मानित\nवर्त्तमान आवास –\nटैगोर नगर, सिविल लाइन्स, बलिया- 277001 (उ॰प्र॰)\nएफ 1118, चित्तरंजन पार्क, नई दिल्ली- 110019\nमोबाइल नं॰ – 08004375093, 9919426249\nदू गो कानून बा\n2 thoughts on “बनचरी (पहिला कड़ी)”\nनीमन सिंह कहते हैं:\nजनवरी 25, 2015 को 9:22 अपराह्न पर\nनीमन सुघर सराहनीय रचना बा इ त\nदिसम्बर 21, 2014 को 12:14 अपराह्न पर\nबहुत बढ़िया शुरुआत बा। द्विवेदी जी के रचना सभे के पढ़े के मिली। ..


लोकपरंपरा आ लोकगीत देवी-देवता के देवत्व के परिधि से निकाल के सामान्यीकरण करेला. लोक परंपरा में देवी-देवता के चमत्कार भा ताकत के पूजा ना होला बलुक अपनापा के रिश्ता जोड़ के, घर-परिवार के सदस्य बना मान देबल जाला.\nLast Updated: October 17, 2020, 1:55 PM IST\nशारदीय नवरात्रा शुरू हो रहल बा. कोरोना काल बा, एह से सार्वजनिक रूप से दुर्गा पूजा के उत्सव त ओह लेखा ना होई, जइसन कि हर साल होखत रहे बाकि तबो लोग के उत्साह-उमंग त ओही लेखा बा. सार्वजनिक रूप से दुर्गा पूजा में भले कमी होखो बाकि घर-घर में होखेवाला देवी पूजा के ले के त उत्साह-उमंग-आस्था-श्रद्धा में त कवनो कमी नइखे. कवनो वजह भी नइखे कमी होखे के. बलुक ई कहल जा सकत बा कि ई कोरोना काल के जल्दी खतम होखे के आस में, एकरा से निजात पावे खातिर श्रद्धा-भाव आउरी बढ़ल ही बा. जब नवरात्रा शुरू होखी त मूल त सभे जानत बा कि घरे-घरे पूजा-पाठ होखी. कलश के स्थापना होखी. देवी-दुर्गा के पाठ होखी. बाकि ई कुल के मूल में एगो अउरी चीज रही, देवी गीतन के गवनई शुरू होखी. देवी भजन, देवी गीत आ पचरा गीतन के गवनई शुरू होखी. हमनी के आज के बतकही इहे देवी गीतन के ही दुनिया प ही होखी. पारंपरिक देवी गीतन के दुनिया से गुजर के जब एह नवरात्रा के समझे के कोशिश करब भा एकरा के देखब तक एगो नया आयाम देखे के मिली.\nरउआ अबकी के नवरात्र में जब सार्वजनिक दुर्गा पूजा में, मेला आदि में नइखे जाये के त घरे रह के देवी-दुर्गा के गीतन के दुनिया समझे के कोशिश करीं. देखब कि जब शास्त्रीय तरीका से, मने संस्कृत वाला श्लोक आदि से देवी-दुर्गा के पाठ होला, अराधना होला, त ओकरा में देवी-दुर्गा के रूप कईसन रहेला. देवी शक्तिशाली रहेली,चमत्कार के भी कथा-कहानी रहेला. देवी इंसानी दुनिया से अलग विशेष परिवार के सदस्य नजर अइहें. देवता परिवार के. दुश्मनन के मारत, संहार करत, कई गो चमत्कार करत. बहुत सावधान रहे के पड़ी कि कवनो गलती ना हो जाव देवी के अराधना में भा पूजा में. अब एही संगे रउआ देवी के गीतन के दुनिया से देवी के पूजा भा देवी आ भक्त के रिश्ता के स्वरूप समझे के कोशिश करीं. कवनो एगो पारंपरिक गीत उठा के देख सकत बानी. उदाहरण के रूप में भोजपुरी इलाका में सबसे लोकप्रिय पारंपरिक गीत निमिया के डाढ़ मइया के ही सुनीं. एह गीत के सुनब त एगो कहानी लेखा अहसास होखी. नीम के डाढ़ प देवी झुलुआ खेल रहल बाड़ी. उनका पियास लागत बा. उ उहां से चलत बाड़ी.\nमालिन के घरे पहुंचत बाड़ी. पूछत बाड़ी कि सुतल बाडू कि जागल बाड़ू मालिनत्र. बड़ा तेज पियास लागल बा. हमरा के एक बुंद पानी देतू. मालिन देखत बिया कि देवी सामने आईल बाड़ी बाकि उ हड़बड़ात नइखे, चकित नइखे होखत देवी के अपना दुआरी देख के. उ आपन बच्चा के गोदी में खेला रहल बिया तब. उ देवी के संवाद कर रहल बिया. कहत बिया कि राउरे कृपा से प्राप्त भइल बच्चा गोद में बा, आवत बानी सूता के, त पानी पियावत बानी. मालिन आराम से बच्चा के ले के जात बिया, आवत बिया त पानी पिया रहल बिया देवी के. पानी पी लेला के बाद मालिन के आशिर्वाद दे रहल बाड़ी. अब एही गीत से रउआ लोक परंपरा में देवी के पूजा-पाठ भा देवी आ भक्त के रिश्ता-नाता समझे के कोशिश करीं. ई खाली एगो गीत त उदाहरण में बा. असल में जेतना भी पारंपरिक देवी गीत बा भा पचरा गीत बा, ओकरा से एह रिश्ता के समझे के कोशिश करब त मोटा-मोटी एक ही लेखा भाव आई. उ भाव ई रही कि लोक परंपरा आ लोकगीत कवनो देवी-देवता के सामान्यीकरण करेला.\nउ देवी-देवता के देवत्व के परिधि से निकाल के सामान्य इंसान के करीब लावेला. देवी-देवता के इंसानी दुनिया से अपनापा के रिश्ता जोड़ेला. घर-परिवार के सदस्य लेखा बनावेला. घर-परिवार के सदस्य लेखा मान के मान-आदर देला. चमत्कार आ ताकत के पूजा ना करेला बलुक श्रद्धा के अलगा भाव राखेला. फेरू इहो बात समझ में आई कि लोक परंपरा में देवी-देवता भी इंसानी दुनिया से बहुत सहज रिश्ता राखेला. अगर देवी के पियास लागी त देवी खुदे पानी मांगे जइहें, अगर भक्त सहज भाव से कहलस कि तनिका इंतजार करीं त इंतजार करिहें. ई खूबसूरती लोकगीतन में ही मिली. ई त एगो देवी गीतन के उदाहरण देबल गइल बा. नवरात्रा के खतम भइला प दशहरा भी आवेला. राम के पूजा के पर्व. राम के भी लोकगीतन के दुनिया से देखब त अइसने भाव नजर आई. लोकगीत त राम के भी देवता के परिधि से निकाल के आपन करीब लावेला, आपन बनावेला.\nत, अबकी कोरोना काल में जब आराम से घरे रहि के नवरात्रा आ दशहरा मनावे के संयोग जुटल बा त एह दुनिया के समझे के कोशिश करे के काम बा. जे लोकगीतन के दुनिया से, लोकपरंपरा से देवी—देवता से इंसानी दुनिया के रिश्ता समझ ली, उ जीवन में कबो धरम के ले के उन्मादी नइखे हो सकत. उ कब्बो अंधविश्वासी नइखे हो सकत.\nभोजपुरी: जइसे वर्चुअल क्लास चलता, ओइसहीं वर्चुअल भोजन हो जाई त बड़ा मुस्किल बा


दगाबाजी कर के जीतल सरकार लट्ठमारी कर के हार गइल – Anjoria\nजून 6, 2011 बाबा रामदेव, सोनिया गाँधी\nशनिचर का दिने थोड़िका देर खातिर लागल रहे कि बाबा रामदेव के राजनीतिक अवसान हो गइल बा जब कपिल सिब्बल दगाबाजी करके बाबा रामदेव का तरफ से मिलल लिखल सहमति पत्र के सार्वजनिक कर दिहले. मीडिया तब बाबा रामदेव पर हमलावर हो गइल रहे आ लागत रहे कि बस काल्हु भोरे होत होत बाबा रामदेव के सगरी हवा निकल जाई. बाकिर कांग्रेस नेतृत्व के नालायकी का चलते रात में सूतल आन्दोलनकारियन पर लाठीचार्ज आ आंसू गैस के गोला छोड़ के तितर बितर करा दिहल गइल आ बाबा रामदेव के गिरफ्तार कर लिहल गइल. सरकार के एह बेवकूफ हरकत से पूरा देश बाबा रामदेव से भइल अन्याय का खिलाफ एकजुट हो गइल बा. पूरा देश से बस एगो आदमी, हमनी के लालू भईया, जे चारा घोटाला के महानायक का रुप में आरोपित रहले, सरकार के सराहना कइले. अतवार का दिने पूरा देश में जगहे जगहे धरना प्रदर्शन होखे लागल. साँझ सात बजे से भाजपा दिल्ली में आ देश के हर हिस्सा में, जहँवो ओकर मौजूदगी बा, चौबीस घंटा के सत्याग्रह शुरु कर दिहलसि.\nसरकार के बेवकूफी का चलते पहिले त बाबा रामदेव के ऊ सम्मान दिहल गइल जवन कवनो राष्ट्राध्यक्ष के दिहल जाला आ जब बाबा रामदेव सरकार का चालबाजी में ना फँसले तब उनुका पर बर्बर पुलिसिया हमला करा दिहल गइल. बतावल जा रहल बा कि एह हमला का पाछे सोनिया गाँधी के सहमति आ मनमोहन सिंह के स्वीकृति रहल. दिल्ली पुलिस मनमोहने सिंह का जिम्मे बा काहे कि दिल्ली पुलिस के नियन्त्रण दिल्ली सरकार के नइखे दिहल गइल.\nबाबा रामदेव के लिखित समझौता देखा के उनुका के दोषी ठहरावे वाला सरकार भुला गइल कि ओकरो प्रतिनिधि पिछला पाँच दिन से बाबा रामदेव का खिलाफ तड़ीपार आदेश तब ले अपना पाकिट में ले के घुमले जबले बाबा रामदेव से समझौता के उमेद खतम ना हो गइल. हमेशा का तरह कांग्रेस के दिग्गी राजा बाबा रामदेव का खिलाफ तरह तरह के आरोप लगा रहल बाड़े. बाकिर दिग्गी राजा के खुद के छवि अतना खराब हो चुकल बा कि “ओसामाजी” के एह सेवक के कवनो मोल नइखे रहि गइल देशवासियन का सामने.\nबाबा रामदेव पर भइल हमला के सबले बड़ नुकसान जवन कांग्रेसियन के भइल बा ऊ बा कि सोनिया गाँधी फेर से अपना विदेशी मूल का चलते देश का निशाना पर आ गइल बाड़ी. कांग्रेस जवना बेहयाई का साथे हिन्दू धर्मावलम्बियन पर हमला कर रहल बिया ओहसे काग्रेस पर चर्च के पिछलग्गू होखे के आरोप चिपके लागल बा. इटली से आइल महारानी अपना साथे वेटिकनो के नाम घसीटवावत बाड़ी. भगवान कांग्रेस आ कांग्रेसियन के सद्बुद्धि देसु !


स्मृति – टटका खबर\nस्मृति इरानी से चुनावी लड़ाई में यूपी का अमेठी में पन हार के अनेसा देखत राहुल गाँधी केरल के वयनाडो से चुनाव लड़े के प्लान बनावत बाड़ें. अब चरचा बा कि ओहिजो से भाजपा स्मृति इरानी के चुनाव लड़ा दी. राहुल गाँधी के छवि के नुकसान चहुँपावे वाला फैसला स्मृति के उनुाक खिलाफ एगो मजगर\nकांग्रेस के मलिकार बुढ़वा बबुआ अध्यक्ष बनला का बादो कांग्रेसे के बिलवावे पर लागल लउकत बा. पता ना उनकर भाषण के लिखऽता. बाकिर जेही लिखऽता से थ्री इडिएट वाला चमत्कार वाला बलात्कार कइला से बाज नइखे आवत. दोसर उनुकर साथी सलाहकार कहीं भा लगुआ-भगुआ, ओहनिओ के समुझ पर अचरज होखत बा. अमेठी से फेरु स्मृति


पाखी फेर से सबले बढ़िया अभिनेत्री साबित भइली – Anjoria\nभोजपुरी के लोकप्रिय अदाकारा पाखी हेगडे ई कई बेर देखा चुकल बाड़ी कि जबहियों उनकर मुकाबिला कवनो दोसर तेसर अभिनेत्री से होखी त ओह कई नायिका वाली फिल्म में पाखी हेगडे हमेशा सबका ले एकइस साबित होखीहन. अबकियो उहे भइल बा. फिल्म “आखिरी रास्ता” में रानी वाला उनकर किरदार बाकी अभिनेत्रियन पर भारी पड़ल बा आ पाखी निरहुआ के जोड़ी दर्शकन के सबले निमन लागल बा. उनकर संवाद बोले के अंदाज, अदाकारी के जलवा, आ ना्च के शैली, हर कुछ दर्शकन के मोह लेबे ला. फिल्म “आखिरी रास्ता” में पाखी हेगडे आ निरहुआ के कईएक सीन बैंकाक के खुबसूरत वादियन में करावल गइल बा जवना के देख के दर्शक मंत्रमुग्ध हो जात बाड़े.फिल्म बिहार में बहुते बढ़िया व्यबसाय करत बिया. पिछला चार साल से पाखी हेगडे भोजपुरी सिनेमा के सबसे लोकप्रियअभिनेत्री का कुर्सी पर जमल बाड़ी आ लागत बा कि एहू साल उनकर जलवा कायम रहे वाला बा.


अउरी बिंदास भइली रिंकू घोष – Anjoria\nपेशेवर अंदाज खातिर जानल जाए वाली आ सिनेमा भोजपुरी के ड्रीमगर्ल रिंकू घोष अब अउरियओ बिंदास हो गइल बाड़ी आ छरहर पातरो. रिंकू घोष आपन वजन बहुते घटा लिहले बाड़ी. स्क्रिप्ट के डिमांड होखे त ऊ कइसनो सीन देबे से पीछे ना हटसु आ एकर झलक फिल्म ‘केहू हमसे जीत ना पाई’ में ऊ देखाइओ दिहले बाड़ी. फिल्म फेयर में अइला क बाद त रिंकू घोष पूरे बदल गइल बाड़ी.\nहाल में रिंकू घोष एगो अइसन फिलिम साइन कइले बाड़ी जवना के किरदार लोग के ‘एतराज’ वाली प्रियंका चोपड़ा भा ‘फैशन’ वाली कंगना रानावत के रूप में लउकी. तय बा कि एह फिलिम से पहिलहू अनेके अवार्ड जीत चुकल रिंकू घोष के ब्रांड वैल्यू अउरी बढ़ जाई.


बाँड़ का जनिहें चोरउका के पीड़ा : बाति के बतंगड़ – 14 – Anjoria\nदिसम्बर 20, 2016 बाँड़ का जनिहें चोरउका के पीड़ा, बाति के बतंगड़\nमंगल का दिने मोदीजी फेरू एगो सर्जिकल स्ट्राइक मार दिहलें आ अबकी के हमला सीधे देश का हर घर, हर परिवार पर हो गइल. अबकी केहु के सबुतो माँगे के जरुरत ना पड़ल काहे कि हर घर के देवीजी लोग एह हमला से परेशान हो गइल बाड़ी. हमला त कइल गइल चोरी का धन पर, बाकि जौ का साथे घुनो पिसा गइल. चोरी क धन त आगा पाछा निकलीत, चोरउका के धन सबले पहिले निकल आइल. मोदी जी त कबो पर परिवार में ठीक से रहलन ना, बिआहो भइल त यशोदा के यशोधरा बना दिहलन. बेचारी के कबो मौके ना मिलल चोरउका बिटोरे के.\nचोरी का धन प चोरो आपन हक ना माने, ओकरो मालूम होला कि ई अपराध के कमाई ह, बाकि चोरउका के धन पर बाकायदा हक मानेली मेहरारू लोग. एक तरह से ई परम्परा से चलत आइल हक ह ओह लोग के. आ जब कबो परिवार पर अचके में जरुरत आ पड़ेला त ई धन अमृत बनि के सामने आ जाला. हमरा याद बा लइकाईं में जब कबो बड़का बाबूजी के अचके में कुछ रुपिया के जरूरत आ पड़े त हमरा के एह काम प लगा दिहल करीं. आ हमहुं माई, चाची, भउजाई लोग का लगे से चोरउका के ई धन बटोर के बाबूजी के समस्या हल करा देत रहीं. बस ई ना बतावत रहीं कि केकरा से कतना मिलल बा. आ बाद में बड़का बाबूजी से ले के सबका के लवटा देत रहीं.\nमोदी जी जब पाँच सौ आ हजार के नोट बन्द करे के एलान क दिहलन त कारोबारी आ कालाबाजारी चिन्ता फिकिर में डूब गइलन. आ साथे परेशान हो उठली गृहलक्ष्मी लोग. संयुक्त परिवार त गिनले चुनल रहि गइल बाड़ी सँ. अधिका परिवार एकल परिवारे रहि गइल बाड़ें. एह व्यवस्था में चोरउका के धन लुकावल संभव ना रहला का चलते सबके अपना एह धन के खुलासा करे के पड़ गइल. सोनारो का लगे जाए के मौका ना रहि गइल रहुवे. काहे कि एलान ओह बेरा भइल जब ई लोग चुल्हा चउका में अझूराइल रहल. चोरउका के एह अर्थ व्यवस्था के समुझे में नीमन नीमन अर्थशास्त्री चकरा जइहें. ई अर्थ व्यवस्था संकट के ओइसनो घड़ी में काम आ जात रहल जब बैंक आ एटीएम के सुविधा मिले क संभावनो ना रहत रहल.\nएह चोरउका के धन का अलावे घर का मुखिया लगे कुछ लुकावल धन रहेला जवन एडमिशन करावे के समय कामे आवे. एडमिशन चाहे स्कूल कॉलेज में करावे के होखे भा अस्पताल में.\nकोढ़ में खाज करत सगरी बैंकन आ एटीएमनो के बंद करा दिहल गइल आ अगिला दिने के आपाधापी के अनुभव अब से सौटकिया में एह धन के राखे ला मजबूर करा दी. दूध के जरल लोग अब मट्ठो फूंक के पीयल करी. का जाने कब नयका दू हजारी नोटो बन्द हो जाव.\nआम जनता एह एलान के करिया धन पर सर्जिकल स्ट्राइक के नाम दे दिहलसि बाकि मोटका माल धइले लोग के सरापल देखल बनत बा. एगो अपवाद छोड़ कवनो बड़का नेता एह मुद्दा पर खुल के विरोध ना कइले. काहे कि सभे जानत बा कि विरोध कइला क मतलब जनता का बीच गलत सनेसा चहुँपल होखी. जनता जानत बिया कि अचके भइल एह एलान से जाली नोट के कारोबारी, बम इंडस्ट्री क कारोबारी, आ आतंकियन के त धंधे चउपट हो गइल बा. एह माहौल में एह फैसला क विरोध कइला क मतलब आपन छवि अपने खराब कइल हो जाई.\nसोशल मीडिया त अतना गह गह बा कि पूछीं मत. ओकरा लागत बा कि नीमनका दिन आखिर आइये गइल. जेल खोल दीं बाकि कैदी ना भगीहें आ अब तिजारी खोल के राखीं तबो डकैत ना ले जइहें. अफसोस बा त बस ओह लोग के जे 30 सितम्बर वाली ट्रेन छोड़ दीहल. ओह दिन पैंतालिसे फीसदी देबे के रहुवे आ अब नब्बे फीसदी देबे के पड़ी. अलगा बाति बा कि अनुभव इहे बतावेला कि अगलगी में कुकुर ना जरऽ सँ.


मुखिया जी के लव स्टोरी का मुहूर्त पर कुमार सानू गवले गाना – Anjoria\nहिन्दी सिनेमा के सदाबहार गायक कुमार सानू पहिलहू अनेके भोजपुरी फिलिमन में अपना आवाज के जादू चला चुकल बाड़ें. बाकिर निर्माता-निर्देशक जितेन्द्र कुमार गुप्ता के फिलिम “मुखिया जी के लव स्टोरी” खातिर एगो स्पेशल गाना गा के आपन छाप छोड़ गइलन सिनेमा भोजपुरी ला.\nफिलिम के संगीत मुहर्त के एह मौका पर फिल्मी दुनिया के नामी गिरामी लोग मौजूद रहल आ निर्माता-निर्देशक जितेंन्द्र कुमार गुप्ता के बधाई दिहलें. जितेंन्द्र गुप्ता के ई पहिलका भोजपुरी फिलिम ह. एहसे पहिले जितेन्द्र गुप्ता अनेके हिन्दी आ भोजपुरी फिलिमन के कहानी लिख चुकल बाड़ें. जितेन्द्र गुप्ता बिहार के गोपालगंज के हउवें.\nफिलिम ओह लोग के कहानी ह जे कम समय में अधिका पइसा आ नाम कमाइल चाहेलें. अइसने एगो गाँव के नवही मुखिया बा जे एह फिलिम के मुख्य किरदार बा. फिलिम में कुल दस गो गाना बा.\nएह फिलिम से नवोदित अभिनेता विजय सिंह के बड़का परदा पर उतारल जात बा. मुख्य कलाकारन में कुणाल सिंह, कल्पना शाह, विजय सिंह, कैलाश गौड, शिव गुप्ता वगैरह के नाम बा.


भोजपुरी इलाका में पहिले कबड्डी के बाद चीके अइसन खेल रहल हा. जवन सबसे ज्यादा लोकप्रिय रहल हा. बाकिर जइसे-जइसे क्रिकेट के चलन बढ़ल. चीका, दोल्हा-पाती, सब भुला गइल. कबड्डी आपन अस्तित्व अभी ले बचा के रखले बिया.\nLast Updated: October 19, 2020, 8:43 AM IST\nदेसी महीना चाहे कुआर होखे भा अंगरेजी के महीना अक्टूबर. उत्तर भारत के मैदानी इलाकन में ए महीनन के मौसम अजबे होला. सुबेरे-सांझि खा हवा में कनकनी लागे लागेला. राति ठंढा होखे लागेले आ दिन अइसन तेज घाम होला कि लागेला जइसे चाम जरि जाई. गांवन में अइसन कहल जात रहल हा कि एह दिन में कुआर के घाम, चमार लोगन के मुफीद महीना होला. जूता बनावे वाला चाम के ऊ एकदमे सुखा देला. मानल जात रहल हा कि कुआर में अगर भिनसारे आदमी ना नहाइल त ओकर तबियत खराबे होई. एह महीना में ठंड एतनो ना पड़ेला कि लोग घर में सुती. लोग बहरवें सुतेला. एह महीना में सीति खूब गिरेला त रातिभर खुला में सुतला पर देहि, बिछौना सब भीजि जाला. कहल जाला कि ई सीति के असर तबे खतम होला, जब भिनसारे नहा लीं. अगर ना नहइनिं त सीति में डूबलि देहि अगर घामा गइल त ऊ बेमारे डालि.\nअब त जिनगी सहर में गुजरत बा. बचपन से लेइके जवानी के सुरूआत तक गंउए में गुजरल बा. कुआर महीना जब-जब आवेला. सीति-घाम के ई कहानी यादि आ जाला. आ यादि आवेला एह घरी रोजाना सांझि का होखे वालन सब गंवई खेल. चूंकि सुबेरे-सांझि खा हलका-हलका ठंड बढ़े लागेले. जनेरा के खेत खाली होकर जोताइल सुरू हो जाला. करीब बीस साल पहिले जइसहीं ई मौसम आई, लइकन के खलिहर भा जोताइल खेत में सांझि खा जुटान सुरू हो जाई. ओह घरी एह मौसम में दूगो खेल बहुते चलन में रहे. गोलऊआ चीका आ लंबउआ चीका. क्रिकेट आ आईपीएल के जमाना में पाता ना भोजपुरी इलाकन में अब काताना नौजवान आ किसोर बाड़े लोग, जे ई दूनन चीका के बारे में जानत होइहें. दूनों चीका देह के बरियारी आ चतुराई के खेल रहले स. पहिले दूगो टीम बनी जाइ. दूनों टीम में बराबर-बराबर लइका रहिहें.\nकबो-कबो अइसनो मोका आई कि टीम यानी गोल बनला के बाद एगो लइका अधिका हो जइहें. कायदे से त उनुका के खेलि में हिस्सा ना मिले के चाहीं. लेकिन गांव के संस्कृति दरअसल समन्वय के संस्कृति रहलि हा. त घलुआ बाचल ओह लइको के खेले के मिलत रहल हा. उनुका के गउदा भा भंईसा कहाई. उनुकर काम ई रही कि खेलि में जवन गोल कमजोर पड़ी, उनुकर साथ दिहल. अब जानि सभे गोलऊआ चीका के बारे में. टीम यानी गोल बनला के बाद एगो वृत्त यानी गोलाई जमीन पर खिंचि दियाई. ओकरा के गोलउरा कहात रहल हा. फेरू दूनो गोलन में टॉस होत रहल हा कि के रहि गोलउरा में आ के रही बहरी. जब ई फैसला हो जाई त गोलउरा में जाए वाली टीम ओह गोलउर यानी वृत्त में खड़ा हो जाई. आ ओकरा के बहरी से घेरि के बहरी वाली टीम खाड़ा हो जाई. गोलउर वाली टीम के कोसिस रही कि केहू बहरी ना निकलि पावे.\nअगर कवनो खेलाड़ी के दूनो गोड़ बहरी निकली गइल त उ खेल से फाउल यानी बाहर हो जात रहल हा. बहरी वाला टीम के कोसिस रही कि बरियारी चाहे चतुराई से गोलउर वाली टीम के सदस्य के बहरी निकालि दीं. एह पूरा कोसिस में बहरी वाला टीम के सावधानी राखे के परत रहल हा कि गोलउर वाली टीम के कवनो सदस्य आपाना गोड़ से ओकरा गोड़ के पांजा पर मारि ना दे. एह मारला का थूड़ी मारल कहात रहल हा. अगर गोलउर वाला टीम के कवनो सदस्य बहरी वाला कवनो सदस्य के थूड़ी मारि देत रहल हा त ऊ खिलाड़ी फाउल यानी बहरी हो जात रहल. गोलउर वाला टीम के खेल में हमेसा ध्यान रखे के परत रहल हा कि ओकर दूनो गोड़ गोलउर से बहरी ना निकलो. जबकि बहरी वाला टीम के कोसिस रहत रहल हा कि केहू तरी बरियारी, खींचि-खांचि के गोलउर वाली टीम के बहरी दूनों गोड़ खींचि के फाउल करा दिहल जाउ.\nएह प्रक्रिया में दूनों टीम के लोग एक-दूसरा के हाथ पकड़ि के ताकत आजमावत रहला हा लोग. अगर एह प्रक्रिया में अगर गोलउर वाली टीम के सब सदस्य के बहरी वाली टीम बहरी निकाले में सफल हो गइल भा बहरी वाली टीम के गोलउर वाली टीम के हर सदस्य के थूड़ी मारि के फाउल करे में सफल हो जात रहलि हा. त फेरी बदला जाई. माने बहरी वाली टीम गोलउर में चलि जाई आ गोलउर वाली बहरी. एह में जीतला के बहार कहल जात रहल हा. जवन टीम जीतति रहलि हा. ओकरा बारे में कहाई कि फलाना टीम एक के एक बहार. एह खेल में एगो अउरी बात रहल हा. गोलउर वाली टीम आपन एगो मेठ चुनति रहलि हा. जवना के चिकइत कहाई. दूनन टीम के सहमति से चिकइत के एगो अधिकार मिलत रहल हा. अगर टीम तय करि त दू हाथ भा एक हाथ गोलउर से बहरी निकलि के चिकइत बहरी वाली टीम के थूड़ी मारि सकत रहल हा.\nएह में विवादो होत रहल हा. बहरी वाला टीम आरोप लगाई कि चिकइत एक हाथ भा दू हाथ से बहरी निकलि गइल रहले हा. ओह हालत में उनुका बहरी निकलला के जगहि के गोलउर के सीमा से नापाई होत रहल हा. अगर तय एक भा दू हाथ से ज्यादा बहरी चिकइत निकलि जात रहले हा त उनुको के फाउल घोषित कइ दियात रहल हा. लंबउआ चीका में खेत भा मैदान के पहिले आयताकार सीमा बनावल जात रहल हा. ओह सीमा से चारो तरफ से दू हाथ दूरी पर फेरू आयताकार घेरा बनावल जात रहल हा. एगो टीम मैदान के चारों तरफ बनल एह आयताकार घेरानी में ओइसहीं रहति रहलि हा. जइसे गोलउआ चीका में गोलाई वाला घेरा में. दोसरकी टीम चौड़ाई वाला ओरि के एक ओर पहिले एक ओर जुटति रहलि हा. ओकर कोसिस रही कि केहू तरि आयताकार मैदान के चौतरफा सीमा पर घेरल चौतरफा सीमा रेखा में जमल दोसरकी टीम के धक्का देके भा बरियारी केहू तरी पहिले आयताकार बड़का घेरा में घुसीं आ फेरू चौड़ाई वाला इलाका वाला दोसरा छोर से मैदान के दोसरा पार चलि जाईं.\nएह प्रक्रिया में घेरा वाली टीम के कोसिस रहत रहल हा कि केहू तरी बहरी वाली टीम दूनों सीमा के पार ना करि पावे. एह प्रक्रिया में बहरी वाली टीम के जवन सदस्य पहिले चौड़ाई वाला हिस्सा के दूनों हिस्सा चाहे बरियारी चाहे चकमा देके पार कइ जइहे. उ बनि जइहें चिकइत. अब टीम के जीत भा हार के दारोमदार ओह चिकइत के फेरू वापस चौड़ाई वाला घेरा के पहिलका छोर के पार पहुंचला पर रहत रहल हा. अगर ऊ पहुंचि गइले त बहरी वाली टीम जीति गइल. . अगर धरा गइले त बहरी वाली टीम के हार. एही वजह से अक्सर बहरी वाली टीम से चिकइत ऊ फानत रहल हा. जे बरियार होखे. कबो-कबो कमजोर चिकइत फानि जात रहले हा त विपक्षी टीम उनुकह हलुआ बना देति रहलि हा. थूड़ी मारि के. ओइसे हर टीम आपना चिकइत के ओइसहीं विपक्षी टीम से रक्षा करति रहलि हा. जइसे सेना आपाना सेनापति के करेली स.\nजइसे गोलउआ चीका में गोलाई घेरा में रहे वाली टीम के थूड़ी मारे के अधिकार होत रहल हा. ओइसहिं लंबउआ चीका में चौतरफा बनल आयताकार घेरा वाली टीम के सदस्यन के भी थूड़ी मारे के अधिकार होत रहल हा. ऊ लोग मैदान के चारों तरफ दू लकीर के बीच बनल आपन सीमा रेखा में रहि के ही विपक्षी टीम के थूड़ी मारि के फाउल कइ सकत रहल हा लोग. आ गोलउआ चीका नियर बहरी वाली टीम के काम रहल हा, चौकोर चौतरफा घेरा में रहेवाली टीम के बरियारी बहरी निकालल. भोजपुरी इलाका में पहिले कबड्डी के बाद चीके अइसन खेल रहल हा. जवन सबसे ज्यादा लोकप्रिय रहल हा. बाकिर जइसे-जइसे क्रिकेट के चलन बढ़ल. चीका, दोल्हा-पाती, सब भुला गइल. कबड्डी आपन अस्तित्व अभी ले बचा के रखले बिया. बहरहाल चीका खेले वाला लइकन के स्वास्थ्य जाहां ठीक रहत रहल हा. उहंवे उहनी के देहि के ताकतो बढ़त रहल हा. जरूरत बा कि सेहत आ ताकत के जरिया रहल एह दूनों खेलन के एक बार फेरू जिंदा कइल जाऊ. (यह लेखक के निजी विचार हैं.)


आग लगा के हाथ सेंके चहुपली जमालो – टटका खबर\nमध्य प्रदेश के मंदसौर अफीम के खेती खातिर जानल जाले आ एहिजा के किस्न आम तौर पर खुशहाल मानल जालें. बाकिर किसान आन्दोलन का नाम प एहिजा बड़हन बवाल खड़ा करा दीहले बिया कांग्रेस. कहल जात बा कि बाकायदा षडयन्त्र का तहत गोली चला के पाँच गो आन्दोलनकारियन के जान ले लीहल गइल आ एकर दो। पुलिस प मढ़े के कोशिश जम के हो रहल बा जबकि पिलिस के कहना बा कि ऊ फायर करबे ना कइलसि.\nअबहीं मंदसोर में कर्फ्यू लागल बा बाकि हमेशा का तरह एहू बवाल में आपन चेहरा चमकावे के कोशिश में राहुल गांधी ओहिजा चँहुप गइलन. जेड सुरक्षा चक्र में रहे वाला राहुल अपना सुरक्षा के परवाह ना करत एगो मोटरसाइकिल से निकललन. एगो सिपाही से अझूरइबो कइलन. उनुका स्तर के नेता से एह तरह के बेवहार ना होखल चाहीं.\nट्वीटर प एह मुद्दा प भइल चरचा में हजारो ट्वीट क के लोग आपन राय दीहले बा. अधिकतर लोग एह काम खातिर राहुल के आलोचना कइले बाड़ें.\nएही मुद्दा प करावल सर्वे में 3740 लोग शामिल भइल आ 84 फीसदी लोग के राय रहल कि राहुल के नौटंकी किसानन ला कम आ अपना ला बेसी रहुवे.\nTags: मंदसौर, मध्य प्रदेश, राहुल गाँधी


दुनिया में भोजपुरी के अलगे पहचान ह – गायत्री केसरवानी – Anjoria\nदुनिया में भोजपुरी के अलगे पहचान ह – गायत्री केसरवानी\nअपना फिलिम ’लहू के दो रंग’ के बारे में ?\n’लहू के दो रंग’ फिलिम फेमिली ड्रामा ह जवना में देखे वालन के मरम छुवे वाली कहनी आ मजबूत गीत संगीत बा. खेसारीलाल जी के स्टंट आ अभिनय अबही लें के सबले नीमन कहात बा. महतारी का किरदार में किरन यादव जी अमिट छाप छोड़ले बाड़ी, अंजना सिंह बहुते बोल्ड अंदाज में बाड़ी आ प्रिया शर्मा कमाल के अभिनय कइले बाड़ी. सगरी रस से भरपूर ई फिलिम लोग के मन मोह ली. साथही एह फिलिम में एगो संदेशो बा समाज खातिर.\nछत्तीसगढ़ी फिलिमन से भोजपुरी सिनेमा में आवे का बारे में ?\nसुपरहिट छत्तीसगढ़ी फिल्म ’टुरा अनाड़ी तभो खिलाड़ी’ कॉमेडी फिल्म बनवला क बाद हम भोजपुरी में आवे के फैसला एहले कइनी कि इलाकाई होखला क बावजूद भोजपुरी सिनेमा के बड़हन इंडस्ट्री बा आ हम एकर हिस्सा बनल चाहत रहनी.\n’लहू के दो रंग’ फिलिम के चरचा के कारण ?\nसुपरस्टार खेसारीलाल जी जे सिनेमा भोजपुरी के एगो चरचित नाम हउवन एह फिलिम में अलगे अंदाज में सामने आवत बाड़ें. फिलिम के गीत संगीत सभका नीक लागत बा आ एह पर सोनू आनंद जी बहुते मेहनत कइले बाड़न. नृत्य निर्देशन में कानू जी के काम बहुते बढ़िया रहल बा. दिलीप जी के निर्देशन में एक्शनो लाजबाब उतरल बा. कहीं कि पूरा यूनिट के मेहनत से ई फिलिम बहुते बढ़िया बनल बिया.\nएह फिलिम में नवोदित हीरो राजेश राज आ नवोदित विलेन प्रेम दुबे के अभिनय के चर्चा बा मार्केट में. कुछ ओहु लोग का बारे में ?\nनवोदित हीरो राजेश राज के किरदार निगेटिव एक्शन हीरो के बा आ नवही होखला क बावजूद ऊ जबरदस्त स्टंट कइले बाड़न, नवोदित प्रेम दुबे हंसुआ के विलेन बने के मौका मिलल त ऊ एह मौका के भरपूर फायदा उठवले बाड़न आ अपना अभिनय से पात्र में जान डाल दिहले बाड़न. दावा का साथ कहतानी कि दर्शक एह दुनु के अभिनय पसंद करीहें.\n’लहू के दो रंग’ के शूटिंग का बारे में ?\nशूटिंग क अनुभव बहुते बढ़िया रहल. पूरा यूनिट परिवार का तरह रहल. हमार पार्टनर अनिल जी सुलझल आदमी हउवन आ भोजपुरी भाषा के बढ़िया जानकारी बा उनुका. डायरेक्टर त मंजुल ठाकुर हउवन बाकि आजुओ सोचतानी त काँप जात बानी कि अगर अभिजीत श्रीवास्तव मुख्य सहायक निर्देशक ना होखतन त का होखीत ? मनोज के कुशवाहा अपना लेखन कला से कथा-पठकथा में जान डाल दिहले बाड़न. अभिजीत जी के भोजपुरी भाषा आ संस्कृति के बढ़िया जानकारी बा आ एकर फायदा हमनी के शूटिंग के दौरान आ डबिंगो बेरा मिलल.\nअपना अगिला प्लानिंग क बारे में ?\nजनवरी 2013 में नया प्रोजेक्ट के प्लानिंग चलत बा आ हम आपन तिसरको फिलिम भोजपुरीए में बनाएब.


Person infected with Covid 19 Share his experience about corona epidemic read in Bhojpuri Bhojpuri Special: एगो कोरोना पीड़ित के मुंह से सुनीं ओकर अनुभव – News18 Hindi\nBhojpuri Special: एगो कोरोना पीड़ित के मुंह से सुनीं ओकर अनुभव\nकोरोना महामारी (Corona Epidemic) से सभे केहु त्रस्त बा. लोग के मन में एह कोरोना वायरस (Corona Virus) के डर एतना हो गइल बा कि बस पूछीं मत. अइसे में आज पढ़ीं एगो कोरोना संक्रमित शख्स के जुबानी उनकर एह बेरामी के प्रति अनुभव...\nLast Updated : February 12, 2021, 11:55 IST\nट्रेन में हमरा सामनहीं जेकर बर्थ रहुए ऊ हाले में कोरोना से ग्रस्त होके स्वस्थ भइल रहुअन आ घर के लोगन से भेंट क के कलकत्ता अपना ड्यूटी पर लौटत रहुअन, त ऊ जौन कहुअन ऊहे रउवां सभ के सामने राखतानी। सेना से रिटायर भइला का बाद फेर ऊ सेना के नोकरी में आ गइल बाड़े। त उनुका से सवाल- जबाब के रूप में बातचीत होत रहुए। का जाने एह बातचीत में रउवां के कुछु मिलिए जाउ-\nसवाल- जब रउवां कोरोना भइल त कइसन महसूस भइल?\nजबाब- पहिले त सूखी खांसी भउवे। त हम जनुईं कि एही तरे ठंडा- गरम हो गइल बा त खांसी होता। हम कुछु दिन त अपने मने दवाई खइनीं। कफ सिरप पियनीं कि का जाने एही से खांसी ठीक हो जाउ। बाकिर खांसी ठीके ना होखे। त डाक्टर से देखवनीं। डाक्टरो के दवाई चलल। बाकिर खांसी ठीके ना होखे आ हल्का- हल्का जर- बोखार होखे लागल रहे। हारि के हम कमांड हास्पीटल में गइनीं। सेना के ऊहे अस्पताल ह। भरती करेके पहिले ओइजा हमार कोरोना के जांच भइल। रिपोर्ट आइल त पता चलल कि हमरा कोरोना भइल बा। तुरंते अस्पताल हमरा के भर्ती क दिहलस। अगिला दिने हमरा लागल कि हम मरि जाइब?\nसवाल- का हो गइल? रउवां काहें बुझाइल कि अब मरि जाइब?\nजबाब- हमरा से सांसे ना ले जाउ। हमार संसवे रुकि गइल। तब हम ओइजा ड्यूटी करे वाली एगो एगो अस्पताल के कर्मचारी के इशारा क के बोलवलीं। हमरा से जोर से बोलिओ ना जाउ। कर्मचारी आइल त धीरे- धीरे बोलि के आपन तकलीफ बतवनीं आ कहनीं कि जल्दी कुछु कर लोग ना त हम अब मरि जाइब। सांसे ना चली त जीयब कइसे? अस्पताल वाला तुरंते हमरा मुंह आ नांक पर आक्सीजन के मास्क लगा दिहले सन आ हमरा सांस लेबे में आराम हो गइल। अब हमरा जान में जान आइल। लागल कि अब बांचि जाइब। ऊ मास्क एगो आक्सीजन भरल सिलिंडर से जुड़ल रहे। हमरा फेफड़ा में भीतर प्रचुर मात्रा में आक्सीजन जाए लागल। अब हमार दवाई सुरू भइल। रोज हमरा पेट आ बांहि में एकए गो सूई लागो। दवाई के एगो टेबलेटो खात रहनीं। एगो सूई पेट में लागे आ संगहीं संगे एगो सूई बांहि में लागे।\nसवाल- त दवाई के कौनो साइड एफेक्ट महसूस होखत रहे? सुनाला कि कोरोना के कुल बड़ा कड़ा- कड़ा दवाई बाड़ी सन।\nजबाब- साइड एफेक्ट त दस दिन बाद बुझाइल। हमार पाखाना एतना कड़ा होखे लागल कि लागे कि काठ ह। हगे में बड़ा कष्ट होखे। लैट्रिन होखे के नांव पर बड़ा डर लागे। बस हम खाइल छोड़ि दिहनी। खाली लिक्विड पर रहे लगनी- जइसे दूध, पानी आ भा सूप वगैरह। तबो लैट्रिन कड़े होखे।\nसवाल- त हास्पीटल में कतना दिन रहनीं?\nजबाब- हास्पीटल में त हम 24 दिन रहनीं। जब तक ले अस्पताल में रहनीं, कुछु डर ना रहे। कमांड हास्पीटल त रउवां जानते बानीं कि बहुत बढ़िया होला। तनिको कौनो परेसानी होखे त डाक्टर भा कर्मचारी तुरंते आ जा सन। खाए- पीए के बड़ा सुविधा रहे। खूब पौष्टिक भोजन मिले। बाकिर हम ढेर अनाज ना खाईं, काहें से कि हमेसा डर बनल रहे कि लैट्रिन में दिक्कत होई। चौबीस दिन बाद जब अस्पताल से छुटनीं त एगो अउरी परेसानी हो गइल।\nसवाल- कइसन परेशानी?\nजबाब- हमार पूरा सरीरे खजुआए लागल। हरदम शरीर खजुआते रहे। हम बड़ा परेसान। कमांड अस्पताल हमरा ड्यूटी के स्थान से दूर रहे। त हम नजदीके के कई गो डाक्टर लोगन के देखवनीं। बाकिर ठीक ना भइल। त हम अपना घरे बलिया अइनीं। बलिया शहर से थोड़कीए दूर पर पटखौली के पुल बा। सिकंदरपुर जाए वाला रास्ता पर। ओहीजा एगो डाक्टर से देखवनीं। ओकरे दवाई से देहि में जौन लगातारे खुजली होत रहे, ऊ ठीक हो गइल।\nसवाल- अउरी कौनो साइड एफेक्ट भइल रहे?\nजबाब- साइड एफेक्ट त ना भइल रहे। कमजोरी बहुत आ गइल। लागे कि शरीर में जान नइखे। अब त तनी ठीक लागता। शरीर में जान बुझाता। कोरोना के दवाई बड़ा तगड़ा होली सन। एह बीच एगो अजूबा बात हम महसूस कइनीं हं। जब हमार कोरोना सुरू भइल सूखा खांसी से त हमरा संगे आमने- सामने एगो छोट मेज पर बइठि के शराब पीए वाला के कौनो इनफेक्शन ना भउवे। हमरा से छुआछूत के कारन ओकरो त कोरोना होखे के चाहीं? त हमरा बुझाता कि हमार रोग प्रतिरोधक क्षमता कमजोर बा आ ओकर बरियार बा। हम ढेर शराब ना पीहीं। मन बहलावे खातिर एक- दू पैग पी लेनी। आ शराब पीके हमनी का घंटों आमने- सामने होके बतियावत रहीं जा। एने बीच- बीच में हमरा खांसियो होखे। हालांकि खांसी का बेरा हम आपन मुंह घुमा देत रहनी हं। बाकिर ई बात हमरा कबो ना भुलाई। आ अबहियों हमरा डर बनल रहेला कि कोरोना दुबारा मति हो जाउ। लोगन के दुबारा भी कोरोना होखे के समाचार आवते बा। हमनियों का देखतानी जा। एही से हम एक्सट्रा सतर्क हो गइल बानी। हमेसा अपना संगे सेनिटाइजर राखतानी। साफ- सफाई के बहुते ध्यान राखतानी। कोरोना लोगन के बहुत कुछ सिखा देता। हम कोरोना के बहुत हल्का ढंग से लेत रहनीं हं। बाकिर जब हमरा ई बेमारी हो गइल तब हमरा पता चलल कि ई साधारन रोग नइखे। कोरोना के जे हल्का से ली, ओकर जीवन खतरा में परि जाई। ई पक्का बा।\nसवाल- कोरोना का बाद जब रउवां अपना घरे गइनीं त ओइजा कुछ सावधानी बरतनीं कि ना?\nजबाब- आरे, डर के मारे हम अपना नाती के गोदी में ना लीहीं। हमरा अपना नाती के कोरा में लेबे के मन होखे त हम मन मसोस के रहि जाईं। पंद्रह दिन बाद हमार मन ना मानल। हम अपना नाती के कोरा में लेइए लिहनीं। भगवान के दया बा कि बच्चा के कुछु ना भइल। त ईहे हमार राम कहानी बा। अब हम फेर ड्यूटी पर जातानी। फेर हमरा कमांड हास्पीटल जा के आपन चेकअप करावे के परी। ओइजा से सर्टिफिकेट मिली कि हमरा कोरोना फेर त नइखे हो गइल काहें से कि हम गांवे गइल रहनीं हं। एकरा अलावा भी हमरा 15 दिन क्वारंटीन रहे के परी। तब जाके हम ड्यूटी ज्वाइन क सकेनीं।\nBhojpuri Bhojpuri News Corona Pandemic Corona Virus COVID 19 भोजपुरी भोजपुरी न्यूज


गुजरात में बइठल नरेन्द्र मोदी बिहार के भाजपा कार्यकर्तन से बतियवलन – टटका खबर\nगुजरात में बइठल नरेन्द्र मोदी बिहार के भाजपा कार्यकर्तन से बतियवलन\nदेश में अपना तरह के पहिला प्रयास में गुजरात के मुख्यमंत्री नरेन्द्र मोदी आजु बिहार के डेढ़ हजार भाजपा कार्यकर्ता लोगन से मोबाइल फोन से बतियवलन. डेढ़ो हजार लोग के फोन के घंटी एके साथ बाजल आ सभे उनका से होत बातचीत के सुनल. अपना बतकही का दौरान मोदी एह बात पर बहुते जोर दिहलन कि बिहार आ गुजरात के आपसी संबंध जमाना से अइसन रहल बा कि लागेला कि दुनु एक दोसरा ला बनल बाड़े. कहलन कि गुजरात के महात्मा गाँधी बिहार के चंपारण से आपन आन्दोलन शुरू कइलन त बिहार के जेपी गुजरात से नव निर्माण आन्दोलन के बिगुल फूकले. गुजरात के सरदार वल्लभभाई पटेल का चलते बिहार के डा॰ राजेन्द्र प्रसाद राष्ट्रपति बनलन त बिहार के जेपी का चलते गुजरात के मोरारजी भाई देसाई के प्रधानमंत्री बने के मौका मिलल.\nअपना बतियावे का दौरान नीतीश के नाम लिहले बिना मोदी कहलन कि जे लोग बिहार के जनता संगे विश्वासघात कइल ओकरा के कबो माफ ना कइल जाई. इहो कहलन कि अबहीं देश में कांग्रेस विरोधी तूफान चलत बा आ एह माहौल में जे कांग्रेसी नाव पर सवार होखी उहो डूब बिला जाई.\nकहलन कि हर राज्य के विकास के तौर तरीका अलग होखी काहे कि हर राज्य के मजबूती आ समस्या अलग अलग होला. कवनो जरूरी नइखे कि एक राज्य के सफल योजना दोसरो राज्य में ओतने सफल होखे. एही चलते ऊ हमेशा केन्द्र के तरफ से सगरी राज्यन पर कवनो योजना थोपे के विरोध करत रहेलान.\nTags: नरेन्द्र मोदी\n«« बलिया में लोग रात रात भर पहरा देत बा कटान का चलते\nअमित शाह के छोड़ल रामबाण निशाना पर लागल »»


छक्का मारे का तइयारी में निरहुआ – Anjoria\nएह दुर्गा पुजा का मौका पर भोजपुरी सुपरस्टार निरहुआ छक्का लगावे का तइयारी में बाड़न. दुर्गा पूजा पर रिलीज होखे जात ‘दूल्हे राजा’ एह साल निरहुआ के छठवाँ फिलिम होखी आ एकरा साथही निरहु एह साल अपना सफल फिलिमन के छक्का लगा लीहें.\nनिरहुआ के एह साल अबही ले रखवाला, दिलेर, गंगा जमुना सरस्वती, वर्दीवाला गुन्डा, आ इज्जत आ चुकल बाड़ी स आ सगरी सफल रहली सँ. यशी फिल्मस् प्रा० लि० के बैनर तले बनल ‘दुल्हे राजा’ से निरहुआ कले बहुते उम्मीद बा. एहमें निरहुआ के नायिका बाड़ी मधु शर्मा.\nएहमें निरहुआ के शानदार एक्शन देखे के मिली. निर्माता अभय सिन्हा आ निशांत उज्जवल के एह फिलिम के निर्देशक हउवें अजय श्रीवास्तव.\nबंगाल में प्रवेशलाल के जादू


मनोज द्विवेदी – Anjoria\nगीतांजली शर्मा के प्यार में पागल मनोज द्विवेदी\nगीतांजली शर्मा के प्यार में पागल हो चुकल मनोज द्विवेदी के कुछ अउर नइखे सूझत आ अपना प्यार ला उ कुछउ करे ला तइयार बाड़न. बात होता उनकर आवे वाली फिलिम ‘लहू पुकारेला’ के. शौर्य एंटरटेनमेंट के बैनर में बनत एह फिलिम के शूटिंग पूरा हो गइल बा. फिलिम मेंपूरा पढ़ीं…\nशौर्य एंटरटेनमेंट के बैनर तले बनत पहिला फिलिम में खेसारी लाल यादव आ मनोज द्विवेदी एके संगे नजर अइहें. एह फिलिम के कहानी आ निर्देशन मंजुल ठाकुर के बा. निर्माता हउवें अखिलेश कुमार सिंह. जानल मानल अभिनेत्री अंजना सिंह एहमें खेसारी संगे आ गीतांजलि शर्मा मनोज द्विवेदी संगे बाड़ी. साथीपूरा पढ़ीं…\nमनोज द्विवेदी के कट्टा चलिए गइल दुपट्टा पर\nअभिनेता मनोज द्विवेदी एगो सफल अभिनेता का संगही संग बढ़िया मनईओ हउवन. जवने काम करेले बहुते सोच विचार के आ बढ़िया से. मनोज द्विवेदी हर किरदार के बढ़िया से कर देखावेले. मनोज आपन कैरियर ‘गंगा मिले सागर से’ फिलिम में नकारात्मक किरदार से शुरू कइलन बाकिर दोसरकिए फिलिम मशहूर निर्देशकपूरा पढ़ीं…


टटका खबर, 28 सितम्बर 2017, बियफे – टटका खबर\nअर्थ व्यवस्था के हालत खराब बतावत रिसियाइल भाजपा नेता यशवन्त सिन्हा के लेख का बाद आजु वित्‍तमंत्री अरुण जेटली कहलन कि देश के मौजूदा आर्थिक स्थिति दुनिया के सबसे तेज गति से बढ़े वाली अर्थव्‍यवस्‍था बिया. कहलन कि अब आर्थिक अनुशासन सरकार के प्राथमिकता बावे. कहलन कि अबहीं उनुका भूतपूर्व वित्त मंत्री कहाए के सुख सुविधा नइखे जे आपन दिन भुला के दोसरा प ज्ञान बधारे के आजादी ले सको.\nदिल्ली के रेलभवन प पत्रकारन से बतियावत रेल मंत्री पीयूष गोयल कहलन कि रेल में फ्लेक्सी भाड़ा पर फेर से सोचल जा रहल बा काहे कि एकरा चलते भाड़ा बहुते बढ़ जात बा. कहलन कि पूरा कोशिश रही कि एकरा के तर्कसंगत बनावल जाय.9सितम्बर 2016 से राजधानी, दुरन्तो आ शताब्दी गाड़ियन में फ्लेक्सी भाड़ा वाला योजना चलत बा जवना में हर 10 फीसदी टिकट बिकइला का बाद भाड़ा 10 फीसदी बढ़ जाला आ आखिरी टिकट तिगुना दाम प खरीदे के पड़ जाला. इहो बतवलन कि 1 नवम्बर 2017 से 48 गो मेल एक्सप्रेस गाड़ियन के सुपर फास्ट बना दीहल जाई आ करीब 700 रेल गाड़ियन के रफ्तार बढ़ावल जाई. नया लाइन बिछवला का बदले अब पुरनकी लाइन के चुस्त दुरुस्त करे प जोर दीहल जा रहल बा. बतवलन कि अगिला चार से पाँच बरीस में सगरी लाइन के बिजली वाला क दीहल जाई जवना से रेलवे के 10000 करोड़ रुपिया का बचत होखी.\nयूपी पुलिस के स्पेशल टास्क फोर्स आजु मेरठ में मुठभेड़ क के मुकीम काला गिरोह के इनामी बदमाश आ मुकीम काला के भाई वसीम के घाहिल क के गिरफ्तार क लिहलिस बाकिर इलाज का दौरान वसीम के मौत हो गइल. वसीम प पचास हजार रुपिया के इनाम घोषित रहुवे.\nरेप करे के आरोपी बदनाम पत्रकार आ तहलका पत्रिका के प्रधान संपादक तरुण तेजपाल का खिलाफ आजु गोवा के एगो अदालत आरोप पत्र तय क दिहलसि. अब जल्दिए तेजपाल के गिरफ्तार कइल जा सकेला. अगिला सुनवाई 21 नवम्बर के होखे वाला बा.\nनया मुल्ला पियाज बेसी खाला वाला कहावत के सही साबुत करत बिहार कांग्रेस के नवका बहाल कार्यकारी अध्यक्ष कौकब कादरी आजु कहलन कि आलाकमान का खिलाफ केहू कमेंट करी त ओकरा का परदाश्त ना कइल जाई.\nगोरखपुर के झगहा में आजु एगो सड़क हादसा में राधोपुर गाँव के एगो आदमी के मौत हो गइल जब ऊ मोटरसाइकिल से कुछ काम ला कहीं जात रहुवे.\nदेवरिया में सरकारी डाक्टर खालिद के हत्या करे के आरोपी के आजु पुलिस गिरफ्तार क लिहलसि.\nदेश के शेयर बाजारन में आजु बियफे का दिने कुछ सुधार देखे के मिलल. सेंसेक्स 122.67 अंक बढ़ के आ निफ्टी 33.20 अंक बढ़ के बन्द भइल.\nयूपी के पुलिस महानिदेशक सुलखान सिंह के सेवा अवधि तीन महीना अउरी बढ़ावे के प्रस्ताव केन्द्र का लगे भेजल गइल बा. केन्द्र एकरा के मान लिहले बावे.\nआजु श्री गोरखनाथ मन्दिर में भोजपुरी साहित्यकार डॉ० फूलचन्द प्रसाद गुप्त के भोजपुरी निबन्ध संग्रह ‘जागऽ बिहान भइल’ के विमोचन कइलन मुख्यमंत्री योगी आदित्यनाथ. pic.twitter.com/GuNCkwEZBw\nTags: गोरखपुर, देवरिया, फ्लेक्सी भाड़ा, यशवन्त सिन्हा, रेल, शेयर बाजार, सुलखान सिंह


जब मनोज तिवारी फफक फफक के रो दिहलें – Anjoria\nअक्टूबर 30, 2010 अपने बेगाने, बिग बॉस, भोजपुरी फिल्म, मनोज तिवारी\nभोजपुरी सिनेमा के मेगास्टार मनोज तिवारी बहुते मृदुल आ भावुक इंसान हउवें. एकर एगो नजारा हाल ही में बालीवुड के मशहूर निर्माता के सी बोकाडिया के भोजपुरी फिल्म अपने बेगाने का डबिंग पर देखे के मिलल जब मनोज तिवारी फफक फफक के रो पड़लें.\nभइल कुछ ई कि रियलिटी शो बिग बॉस में जाये से एक रात पहिले मनोज तिवारी मंबई का अंधेरी में “पार्क एवेन्यू स्टूडियो” में फिल्म अपने बेगाने के डबिंग करे चहुँपले. बहुत मजा से डबिंग होत रहुवे जब फिल्म के एगो सीन आइल. ओह सीन में ऊ बहुत दिन बाद अपना घरे लवटत बाड़े. घरे चहुँपला पर देखत बाड़न कि ताला लागल बा. बहुत पूछ ताछ कइला का बाद पता चलल कि उनका बाबूजी के देहान्त हो चुकल बा. एह सीन का डबिंग का दौरान मनोज तिवारी टूट गइलें आ फफक फफक के रो दिहलें.\nबाद में जब अपना पर काबू पवलें त बतवलें कि उनकर बाबूजी चाहत रहलें कि ऊ बड़का गायक बनसु. भाग्यचक्र से ऊ गायक बनलें, मशहूरो हो गइलें बाकिर तबले अतना समय गुजर गइल रहे कि बाबूजी दुनिया छोड़ के चल गइलें\nरिश्ता के जड़ के बयान करत एह फिल्म अपने बेगाने के निर्माण ललित मोदी कइले बाड़े. मुख्य किरदारन में मनोज तिवारी का साथे मोनालिसा, विक्रांत, अवधेश मिश्रा, कल्पना शाह, रीना रानी, सीमा सिंह, एयाज खान, गोपाल राय, देव मल्होत्रा, आ अली खान बाड़े.


टटका खबर, सोमार 24 अगस्त 2020 के – टटका खबर\nटटका खबर देश-दुनिया भोजपुरी पट्टी\nटटका खबर, सोमार 24 अगस्त 2020 के\nAug 25, 2020 कांग्रेस, चंदौली, चंपारण, छपरा, बलिया, मोतिहारी, रोहतास, सारण, सीवान, सोनिया गाँधी\nसात घंटा ले चलल नौटंकी का बाद सोनिया गाँधी तय क लिहली कि ऊ आपन इस्तीफा ना सकरीहें आ तब ले कांग्रेस के अध्यक्ष बनल रहीहें जब ले कांग्रेस आपन नया अध्यक्ष नइखे चुन लेत. बाकिर इहो साफ हो गइल कि अब सोनिया गाँधी में अतना बेंवत नइखे रहि गइल कि कि ऊ पूरा पार्टी के अपना अंगुरी पर नचा सकीहें. कपिल सिब्बल आ कमलनाथ के मनावे खातिर राहुल गाँधी के सफाई देबे के पड़ल कि ऊ ओह लोग पर भाजपा से साँठगााँठ करे के दोस नइखन लगवले.\nबलिया के फेफना में एगो टीवी चेनल के पत्रकार रतन सिंह के सोमार का राति उनुका घर का लगहीं गोली मार के हत्या क दीहल गइल. एह मामिला में तीन गो संदिग्ध गिरफ्चार कइल गइल बाड़ें. आजमगढ़ रेंज के डीआईजी के ट्वीट में बतावल गइल बा कि पटीदारी का झगड़ा में ई खून भइल बा. मामिला में छह गो अभियुक्त गिरफ्तार बाड़ें जबकि चार गो के खोजल जात बा. एकरा पहिले 26 दिसम्बर 2019 के मारपीट भइल रहे आ दुनु ओर से केस लिखवावल गइल रहे. ओहमें रतनो सिंह के नाम रहुवे. फेफना के प्रभारी निरीक्षक के निलंबित कर दीहल गइल बा.\nसारण जिला के परसा उलाका के मिर्जापुर गाँव में तीन गो लड़िकन के बाढ़ का पानी में डूबला से मौत हा गइल.\nसीवान जिला का नगर थाना इलाका के शास्त्रीनगर मुहल्ला मे एगो घर चलत कंप्यूटर सेंटर के ताला तूड़ के दू गो लैपटॉप. आ एगो डेस्कटॉप समेत नगदी आ दोसर सामान चोरा लीहल गइल बा.\nसीवाने के बड़हरिया इलाका के तरवारा रोड पर चलत बेंक आफ इन्डिया के ग्राहक सेवा केन्द्र से अढ़ाई लाख रुपिया लूट ले गइलें सँ बदमाश. भागत घरी फायरो कइले सँ कि केहू चहेटा मत करे.\nबलिया पुलिस जनेश्वर मिश्र पुल का लगे घेराबन्दी क के पचास हजार के इनामी अपराधी मंजीत के गिरफ्तार क लिहलसि. ओकरा लगे से तमंचा आ कारतूसो बरामद भइल बा.\nरोहतास जिला के शिवसागर इलाका में बेंक से रुपिया निकाल के कार्यालय जात पंजाब नेशनल बैंक के एगो ग्राहक सेवा केन्द्र के कर्मचारी से भद्रशीला गाँव का नियरा सवा लाख रुपिया लूट लूहल गइल. तीन गो लूटेरा लूट का बाद अपना बाइक से भाग गइलें.\nछपरा शहर के राजेन्द्र सरोवर से दहियांवा टोला के एगो आदमी के लाश मिलल. पुलिस मामिला के जाँच करत बिया.\nपूर्वी चंपारण जिला के अरेराज इलाका में तीन गो लडि़कियन के मौत भैरव स्थान का लगे सरेह में एगो गड़हा में डूबला से हो गइल.\nचंदौली जिला के बबुरी इलाका के बउरी गाँव में अपना खेत में पटवन करे अतवार का दिने गइल एगो आदमी के लाश सोमार का भोरे बरामद भइल.\nटटका खबर, अतवार 23 अगस्त 2020 के\nटटका खबर, मंगल 25 दिसंबर 2020 के


कुछ त बात बा ओ कतार में, अन्हार में असमान से कोई देखित त ओकरा लागित कि दीयरी के पांत बा जे आगे बढ़ल चलल जाता. दऊरा पर जरत दिया लेके लऊटत लोग केतना उत्साह में रहेला इ शब्द मे बतावल कठिन बा. हमरा ला वईसे इहो बतावल कठिन बा कि छठ काहे मनावल जाला, चाहे एकर पौराणिक भा सामाजिक संदर्भ का बा. लेकिन छठ एगो अईसन परब या मौका बा हमरा लेल खासकर जे हमरा आपन लोग आपन समाज से जुड़े के मौका देलक आ हर साल देवेला. हमरा लेल छठ बहुत दिन तक एगो पर्व से अधिक ना रहे. छुट्टी होखे गांवे जाई जा छठ हो जाये. दऊरा उठावे वाला उमर ना रहे लेकिन भार ले जाईं. घाट पर जा के लोक के मुंह देखी कोई ना चिन्हे ना कोई के हम चिन्हीं. छोट भईला के नाते सब लोग से बात भी ना हो पावे. पापा जेकरा के कह देस ओकरा के गोड़ लाग ली कुछ लोग रहे जे हाल चाल पुछे. छठ के मायने जिंदगी में तब बदलल जब हमनी गांव के छवारिक में गिनाये लगलीं आ पानी लगला के चलते पारंपरिक रास्ता के असुविधाजनक भईला के चलते नया रास्ता साफ भईल. ओमे लगली. गांव के काम करे में बड़ा आनंद आईल. लोग भी चिन्हे लागल आ गांव के लोग से बातचीत होखे लागल. ओही साल गांव के कुछ लोग साथे मिलकर ड्रामा कईनी. जेमें बहुत उत्साही भूमिका निभईनी. पर्दा से बाहर आ पर्दा से भीतर भी. एकरा बाद कुछ पहचान बनल. लेकिन इ हम आपन राग काहे अलाप तानी. बात त छठ के करे के बा.\nहमनी गांव में बहुत सुंदर छठ होला. वईसे हर गांव में सुंदर छठ होला लेकिन हमार गांव के खासीयत इ बा कि सारा लोग के छठ एक साथे एके तालाब पर होला\nगांव के सामाजिक सरंचना कुछ अईसन होला कि हर गांव में कुछ टोला होला. उ टोला के सरंचना अईसन होला कि कभी कभार जाति के आधार पर टोला के विभाजन रहेला(जौन रेणु के मैल आंचल में बा) आ कभी कभार दिशा के आधार पर. एक टोला में भी विभिन्न जाति के लोग रहेला लेकिन ओ लोग के घर एक साथ होई. जैसे मुसलमान टोला में हमरा गांव में ब्राह्मण कुछ घर बा त एही तरे ब्राह्म्ण लोग के टोला में बरई आ यादव लोग. एही तरह हरिजन टोला में जौना के दुष्पट्टी कहल जाला में भी दलित जाति के लोग के जातिगत आधार पर घर बा. एह सारा टोला के लोग एके जगह छठ करेला. लेकिन जाति के हिसाब से घाट के विभाजन रहेला. सब लोग अपना अपना समुदाय के सिरसोप्ता बनईले बा जेकरा लगे बैठ के पुजा होला आ कोसी भराला. छठ के सबसे बड़हन बात हमरा इ लागेला कि एकरा पुजा पद्धति में कौनो विभाजन नईखे जातिगत तौर पर बुरी तरह विभाजित सम्माज में इ समानता के एगो दुर्लभ प्रतिक बा. वैसे इ पर्व के पौराणिक आधार भी बा जैसे कि लोग कहेला कि देवासुर संग्राम में देवता के मदद ला शंकर जी कार्तिकेय जी के उत्पन्न कईले कार्तिकेय जी के पालन छौ गो देवि लोग कईली. इहे देवी लोग के छठी माता के रुप मे पुजल जाला. हमरा एह पौराणिक स्रोत के उतना जानकारी नईखे ऐसे एकरा ला शोध करे के पढी जौन बाद में होई. भारत में अधिकांश पर्व त्योहार खेती से संबंधित पर्व त्योहार ह. सब प्रांत में चाहे उ बिहु हो, ओणम हो या पोंगल हो. बिहार आ उत्तर प्रदेश के कुछ हिस्सा में इही तरह छठ बा. छठ में अर्घा आ कोसी पर नया फ़सल के सब चीज धरल जाला. जईसे गन्न, आदि, निंबु, सुथनी,नारियल इत्यादि. एह सारा फ़सल के पहिला अर्घ एह पर्व में ही पहिले देहल जाल बाद में लोग ओकरा के दैनिक उपयोग में लेवेला लोग. छठ में सुर्य के अर्घ देवे के कारण बहुत कुछ ओकर दैवीय शक्ति में नैखे जेतना ओकर प्राकृतिक शक्ति में. अब इ केकरा मालूम नईखे कि खेती मंल सुरज आ पानी के केतना योगदान बा.\nछठ के कुछ और खासियत बा जैसे सब नया पकवान नया चुल्हा पर बनेला. बने से पहिले सब अन्न धो के सुखावल जाला एकरा के पक्षी तक से बचावे के पड़ेला. गेंहु पिसवावे के खतिर चक्की में जाला. चक्की मालिक लोग भी आपन चक्की धोएला लोग. हमरा गांव में त मुसलमान लोग भी आपन आपन चक्की मिल धो लेवे ला लोग आ ओह मिल सब में भी बहुत भीड़ होला. छठ में ‘मानता’ भी मानेला लोग. जईसे एगो मानता मनाला भीख मांगे के. एमें घरे घे जा के भीख मांगल जाला आ भीख में मिलल अन्न भा पैसा से ही छठ के परसाद चढ़ावल जाला. एगो दंड धरे के भी मानता हे, एमें लोग जमीन पर लेट के छठ घाटे तक जाला.\nछठ के मतलब होला गांव में लोग के आ पैसा के आगमन. छठ में बहरा कमाय वाला लोग कोसिस करेला गांव चल आवे के. वईसे आधुनिकता के बयार में ऊब डूब करे वाला सुविधा भोगी लोग आब गांव में पर्वो त्योहार में गांवे नईखे आवेके चाहत. चाहे उ गांव् के नजदीक के सहर में काहे ना रहत होखे. गांव के अर्थव्यवस्था में उछाल ले आवेला छठ. बस,जीप, टांगा से ले के सब्जी आ छोट मोट दोकानदारी करे वाला लोग भी नीमन पईसा कमा लेवेला लोग. यथा शक्ति लोग चाहेला कि घर में लईकन से ले के सबका नया कपड़ा होखे जे पहिन के छठ में जाय. छठ के सामान बेचेला विसेस बाजार लागेला. बाजर में दोकान करे वाला लोग सामान हाली हाली बेच के अपना किहां छठ के तैयारी करेला. हजाम के दोकान आ पान के दोकान में त खासे रौनक रहेला. हमरा गांव में छठ के मौका पर नाटक होला एसे युवा दल के हलचल कुछ विसेस रहेला आ दूर जवार से भी लोग नाटक देखे आवेला जे रात भर होला.\nगांव मे से कमाय खातिर बहरल लोग में से अधिकांस लोग अब सहर में बसत चल गईल. धीरे धीरे गांव आवल छोड़ देलक. एसे अब छठ घाट पर भीड़ कम होके लागल बा. लेकिन भीड़ कम भईला से छठ के रौनक कम नईखे भईल. हमनी के गांव के छठ घाट पर एगो बहुत पुरान बरगद के गाछ आ पोखरा बा. पोखरा त किनारे बसे वाला लोग के लालच के बोझ सहत सहत सिकुड़त चल जाता. सारा गंदगी ओही मेम जाला आ सेवार से पोखरा भरल बा. पोखरा के बचावे के सरकारी प्रयास कौन होते नईखे आ निजी प्रयास के विफ़ल करे वाला लोग के गांव में कमी नईखे. लोग इ नईखे बुझत कि इ पोखरा के बचावे के मतलब एगो धरोहर के बचावल बा. कहल जाला के बुढ़ लोग के बचा के रखे के चाही काहे कि ओ लोग लगे अनुभव के खजाना रहेला. पोखरा आ बरगद के बचावल ओ अनुभव के बचावल बा.\nएही से हमरा लेल छठ के मतलब आ पर्व त्योहार से जादे बढ़ गईल बा. हमरा ला इ गांव, गांव के लोग, पर्यावरण, परंपरा आ बहुत कुछ से जुड़ल हो गईल बा. इ हमरे ला ना हमरा पिढी के बहुत लोग ला बा. छठ में समाज के सारा दिवार तोड़ के लोग एके पानी में खड़ा होला, एके घाट पर जुटेला, एके रास्ता से लौटेला. सोची सब दिन अईसन होईत त केतना निमन होईत.


मोदी के आक्रामक रुख : उलटा बाँस बरेली कइले – टटका खबर\nदशहरा का बाद चुनाव प्रचार करे आइल पीएम मोदी के एगो नया आक्रामक रुप लउके लागल बा अब. दशहरा से पहिले चार गो परिवर्तन रैली अउर आठ गो चुनाव सभा क चुकल मोदी अइसन हमलावर अंदाज में ना लउकत रहलें. बाकिर अतवार का दिने अपना चारो सभा में मोदी अपना विरोधियन पर जम के हमला बोललें. पटना का लगे नौबतपुर में अइसन बड़हन सभा अबले ना भइल रहुवे. लाखों के भीड़ प्रशासन के सगरी बाधा पार क के चहुँपल. आरक्षण मुद्दा पर संघ प्रमुख मोहन जी भागवत के बयान के तूड़ताड़ के पेश करे वाला लालू आ नीतीश के हवा निकालत मोदी कहलन कि कवनो ताकत नइखे जवन आरक्षण के खतम करा सको. बाकिर मिलल आरक्षण में से पाँच फीसदी काट के दोसरा समुदाय के देबे के बात कहल कहाँ ले जायज बा.\nतिसरका दौर के मतदान वाला इलाकन में आजु सोमार के साँझ से प्रचार बन्द हो गइल बा बाकिर पीएम के सभा में जुटल भीड़ आ ओकर भागीदारी साफे बता दिहलसि कि जनता के फैसला का रहे वाला बा. एह दौर में पटना, सारण, वैशाली, नालंदा, भोजपुर आ बक्सर जिलन के कुल मिला के पचास सीट के चुनाव होखे वाला बा.\nTags: आरक्षण, चुनाव प्रचार, पीएम मोदी, बिहार विधानसभा


बिहार में फिलिम सिटी बनावे के माँग फेरु उठल – टटका खबर\nबिहार में फिलिम सिटी बनावे के माँग फेरु उठल\nबिहार में फिलिम सिटी बनावे के माँग एक जमाना से रहि रहि के उठत रहेला. कबो रवि किशन बात उठावेलें त कबो मनोज तिवारी त कबो केहू अउर. अब मशहूर बॉलीवुड अभिनेता मनोज बाजपेई माँग उठवले बाड़न कि बिहार में एगो फिलिम सिटी बनावल जाव जेहसे एहिजा के कलाकारन आ तकनीशियन के काम करे के मौका मिल सके. साथ ही कहलन फिलिमन के पायरेसी रोके खातिर हर राज्य के कदम उठावे क चाहीं. अबहीं हाल ई बा कि लोग सीडी पर फिलिम देखे के आदत बना लिहले बा आ एह चलते सिनेमाघर बन्द होखल जात बाड़ी सँ. मनोज बाजपेई के ई साक्षात्कार दैनिक जागरण में छपल बा.\nभोजपुरी सिनेमा में अबहीं ले काम ना करे का सवाल पर मनोज बाजपेई के कहना रहल कि अबहीं ले कवनो स्क्रिप्ट अइसन ना मिलल जवना के सकारल जाव. अगर बढ़िया स्क्रिप्ट मिलल त जरूर भोजपुरीओ फिलिमन में काम करीहें.\nTags: फिलिम सिटी, मनोज बाजपेई


टटका खबर : बुध,5अगस्त 2015 – टटका खबर\nनर्मदा बचाओ आंदोलन के एगो कार्यकर्ता के कहना बा कि समय से पहिले इंदिरा सागर बांध के अधिका भरइला का चलते पानी नर्मदा नदी के पानी लवट आइल आ माचक नदी के अफना दिहलसि जवना चलते काल्हु रात वाला दू गो ट्रेन हादसा भइल आ 28 आदमी मर गइलें.\nबात के घुमा फिरा के नरेन्द्र मोदी के घेरे खातिर नीतीश कुमार के खुला चिट्ठी उनके गरदन में जा के लटक गइल जब भाजपा कहलसि कि डीएनए वाला बात लोकतंत्र खातिर कहाइल रहुवे बाकिर नीतीश जबरदस्ती ओकरा के अपना बारे में कहल बतावत बाड़ें. ओह भाषण के टेप जारी करत भाजपा सभका के बता दिहलसि कि साँच का हँ.\nयूपी के यादव सरकार नइखे चाहत कि नोएडा के चीफ इंजीनियर रहल यादव सिंह के भठियरपन के जाँच केन्द्र सरकार सीबीआई से करवावे. ओकर कहना बा कि राज्य सरकार के मंजूरी बिना अइसन ना कइल जा सके. सुप्रीम कोर्ट में एही बात के गोहार लगावत यूपी सरकार चाहत बिया कि एह बारे में हाई कोर्ट के आदेश रद्द क दीहल जाव. बाकिर सीबीआई अपना काम में लगातार लागल बिया आ बुध का दिने यादव सिंह के घर के तलाशी लिहलसि.\nलुई बर्जर घूसखोरी मामिला में गोवा के मुख्यमंत्री रहल कांग्रेसी नेता दिगंबर कामत के अदालत से सात अगस्त ले अंतरिम जमानत मिल गइल बा.\nबुध का दिने देश भर से डायन बता के सतावल जात मेहरारू दिल्ली चहुँपली आ जंतर मंतर पर आपन आवाज बुलंद करत केन्द्र सरकार से एकरा खिलाफ कानून बनावे के माँग कइली.\nजम्मू कश्मीर में जिंदा पकड़ा गइल आतंकी बार बार आपन नाम बदलत बा. पूछताछ में बतवलसि कि ऊ पन्द्रह दिन पहिलहीं अपना साथियन संगेहिन्दुस्तान चहुँप गइल रहुवे आ एहिजा के लोग ओकरा रहे खाए के इंतजाम करत रहुवे. साल 2008 का बार पहिला बेर फेर कवनो जिन्दा पाकिस्तानी आतंकी पकड़ाइल बा.\nबकबकवा बिहारी बाबू खुश बाड़न कि नीतीश कुमार उनुका के ‘बिहार के गौरव’ बतवले बाड़न. बिहारी बाबू एह घरी लगातार भाजपा के पार्ट लाइन से फरका हट के बयान देबे कें लागल बाड़न आ उनुका हर बयान से भाजपा के फजीहत होखत बा.\nबिहार के दरभंगा जिला के कुशेश्वरस्थान इलाका में बुध का दिने कमला नदी में एगो नाव पलटला का चलते तीन आदमी के मौत हो गइल आ दू गो बचवा अबहियों लापता बतावल जात बाड़ें.\nदिल्ली विश्वविद्यालय छात्र संघ के चुनाव 11 सितंबर के करावे के जानकारी दिल्ली विश्वविद्यालय का ओर से जारी हो गइल.\nअरुणाचल प्रदेश में लापता भइल हेलीकॉप्टर दुसरको दिने ना मिलल. ओह पर तीन जने सवार रहलन.\nबुध का दिने मुंबई शेयर बाजार में लतेजी के रूख रहल सेंसेक्स में 151 अंक आ निफ्टी 51 अंक चढ़ के बंद भइल.\nदेश के कार कंपनी मारुति सुजुकी बुध का दिने आपन फर्स्ट क्लास के पैसेंजर कार महंगा कार में आपन पहिला क्रॉस-ओवर कार ‘एस-क्रॉस’ पेश क दिहलसि. एकर दाम दिल्ली में सवा आठ लाख से शुरू होखत बा.\nबिहार विधानसभा के मानसून सत्र के तिसरका दिने बुध के विपक्ष बिहार के दवा घोटला के जाँच करवावे के मांग करत हंगामा कइलसि.\nमुंबई के एगो अदालत से बुध का दिने इंडियन प्रीमीयर लीग के कमिश्नर ललित मोदी के खिलाफ गैर जमानती वारंट जारी हो गइल.\nजम्मू कश्मीर के उधमपुर जिला में बुध का दिने जम्मू-श्रीनगर राष्ट्रीय राजमार्ग पर बीएसएफ के काफिला पर हमला क के एगो जवान के मार दिहलें आतंकी. बाकिर बाद में जवाबी कार्रवाई में एगो आतंकी के मार गिरावल गइल आ दुसरका के जियते गिरफ्तार क लीहल गइल.\nएह साल के पहिला छह महीना में अफगानिस्तान में नाहियो त डेढ़ हजार आदमी के जान ले लीहल गइल बा.\nपाकिस्तानी क्रिकेट टीम के कप्तान रहल वसीम अकरम बुध का दिने कराची में बेमतलब गोली चला के मारे के कोशिश कइल गइल बाकिर संजोग नीमन रहुवे कि वसीम बाँच गइलन.\nफ्रांस का वाटेनीज स्पोर्ट्स सेंटर में भइल दुसरका हॉकी मैच में भारत के मर्द टीम फ्रांस के 4-1 से हरा के दू मैच के सीरीज जीत लिहलसि.\nअमेरिका के लॉस एंजेलिस में पिछला2अगस्त के पूरा भइल स्पेशल ओलम्पिक में भारतीय खिलाड़ी देश का नाम पर 173 गो पदक जीतलें.\nचेन्नई का एम. ए. चिदंबरम स्टेडियम में बुध का दिने भइल मैच में आस्ट्रेलिया-ए दक्खिन अफ्रीका-ए के नौ विकेट से हरा दिहलसि.\nTags: News in Bhojpuri, टटका खबर, देश दुनिया, भोजपुरी में खबर.


बिहार में डबल ना ट्रबल इंजन के सरकार बिया, "ट्विटर बउआ कबो अपनो घर अवुरी पार्टी में ताकझांक क लीही"\nबिहार के मुंगेर में एक के बाद एक एके-47 मिलला प नेता प्रतिपक्ष एक ओर जहां नीतीश सरकार प हमला बोलले, उहें जदयू प्रवक्ता ताना मारत कहले कि ट्विटर बउआ कबो अपनो घर अवुरी पार्टी में भी ताकझांक क लेवे के चाही। सत्ता अवुरी विपक्ष दुनों ओर से ट्विटर वार शुरू हो गईल।\nबिहार विधानसभा में नेता प्रतिपक्ष तेजस्वी यादव शुक्रवार के एक के बाद एक ट्वीट में नीतीश सरकार प हमला बोलले। तेजस्वी कहले कि 1947 से एके-47 तक। 1947 में भारत के प्रभुता संपन्न देश बने के आजादी मिलल। आज स्वतंत्र रूप से एके-47 के उपयोग करे के आजादी बा।\nतेजस्वी यादव कहले कि, "नीतीश जी, आपके डबल इंजन ना ट्रबल इंजन के सरकार बिया। इ बताई, तेल के कीमत कब घटावतानी?"\nराजद नेता अपना अगिला ट्वीट में कहले कि सत्ता संरक्षित बलात्कारी मुज्जफरपुर बालिका गृह सामूहिक बलात्कार के बाद लईकिन के हत्या क दफना देले रहले।\nएकरा में नीतीश कुमार के मंत्री शामिल बाड़े, पुख़्ता सबूत होखला के बावजूद मुख्यमंत्री बलात्कारी के बचावतारे। मुख्य आरोपी ब्रजेश ठाकुर नीतीश जी के दुलारा हवे। नीतीश जी, "पटना वाला सर" कवन हवे?\nतेजस्वी यादव गुरुवार के ट्वीट में बिहार में एके-47 के गैर-कानूनी धंधा में सत्ताधारी दल के विधायक के शामिल होखल बतवले। संगही कहले कि मुख्यमंत्री में नैतिक बल बा कि उ खतरनाक हथियार के धंधा करेवाला आपन बाहुबली विधायक के पार्टी से बर्खास्त क सकस चाहे फिर कानून के राज के बेसुरा ढोल पीटत रहिहे? उ आगे कहले कि बिहार में दलित प अत्याचार चरम प बा। लेकिन सरकार सुतल बिया।\nतेजस्वी यादव के ट्वीट प पलटवार करत जदयू प्रवक्ता नीरज कुमार ताना मारत कहले कि, "ट्विटर बउआ कबो अपनो घर अवुरी पार्टी में भी ताकझांक क लीही।" उ कहले कि घर में देह व्यापार के आरोपी के तेजस्वी आपन निजी सहायक बना के रखले बाड़े। दुष्कर्म के आरोपी विधायक राजबल्लभ पार्टी में बाड़े। पार्टी अध्यक्ष लालू प्रसाद यादव जेल में बाड़े अवुरी तेजस्वी नैतिकता के पाठ दोसरा के पढ़ावतारे?\nनीरज कुमार नवादा में महिला समेत तीन लोग के गोली मारे के घटना प पलटवार करत कहले कि बिहिया, गया अवुरी जहानाबाद के बाद खबर बा कि नवादा में आपही के (तेजस्वी) बिगड़ैल समर्थक इ कुकृत्य कईले बाड़े। संगही कहले कि तेजस्वी अपना समर्थक प लगाम लगावस, नाही त बहुत देर हो जाई!\nजदयू प्रवक्ता बिहार में कानून के राज होखे के बात कहत कहले कि पुलिस आरोपी के गिरफ्तारी क दोषी के त सजा जरूर दिलाई, लेकिन आपहू त कुछ करी।\nFirst Update: 05 October, 2018 02:46 PM


का एह देश में कवनो नियम कानून नइखे रहि गइल ? – Anjoria\nचौपाल देश आ समाज सरोकार\nका एह देश में कवनो नियम कानून नइखे रहि गइल ?\nदिसम्बर 24, 2010 भेदभाव वाली नीति, यूनियन बैंक, लुधियाना, सरकारी बैंक\nलुधियाना में यूनियन बैंक के दस गो शाखा बाड़ी सँ आ सगरी में मजदूरन खातिर एकही दिन सेवा दिहल जा रहल बा. दोसरा कवनो दिने अइले पर मजदूरन के दुत्कार के भगा दिहल जा रहल बा. उनकर रुपिया जमा नइखे कइल जात. ऊ बैंक के कवनो सेवा सप्ताह का बाकी दिन में ना ले सकस. लुधियाना में मजदूर कहला के मतलब बिहार भा यूपी के मजदूर समुझल कवनो बेजाँय ना कहाई. महाराष्ट्र में मनसे जवन कइलस तवना के ई कहि के माफ कइल जा सकेला कि ऊ राजनीतिक दल हऽ बाकिर एगो सरकारी बैंक के एह भेदभाव वाली नीति के जतना भर्त्सना कइल जाव कम होखी.\nएह दुर्भावनापूर्ण भेदभाव वाली नीति के खुलासा दैनिक जागरण मंगल का दिने कइलसि जवना का बाद चारो ओर से छिछि थूथू हो रहल बा. भोजपुरी समाज दिल्ली के अध्यक्ष अजीत दूबे एह घटना के भर्त्सना करत कहले बाड़न कि अइसनका बैंक के वहिष्कार करे के चाहीं आ ओहिजा से आपन खाता हटा लेबे के चाहीं. जालंधर में पूर्वांचल महासभा के सदस्य भारतीय रिजर्व बैंक के एगो माँग पत्र ओहिजा के एसडीएम के दिहले बाड़े कि ओह अधिकारियन का खिलाफ कड़ा कार्रवाई कइल जाव जवन एह तरह के घृणित फैसला लिहले बाड़न.\nभेदभाव वाली एह नीति के बाति तब सामने आइल जब एगो व्यवसायी अपना मजदूर के रुपया जमा करावे खातिर बैंक भेजलन. बैंक उनकर पइसा जमा करे से इन्कार कर दिहलसि. जब ऊ व्यवसायी बैंक शाखा में गइलन त बैंक अधिकारियन के कहना रहे कि मजदूरन खातिर बस एक दिन तय बा जहिया ऊ बैंक में आ सकेलें. काहे कि एकनी के मइल कपड़ा से बैंक के बाकी ग्राहकन के परेशानी होला. बैंक मैनेजर तरसेम जैन कहलसि कि अगर रउरा पइसा जमा करावे के बा त खुद जमा करा लीं ओह मजदूर से रुपिया ना लिहल जाई. एह निंदात्मक काम के यूनियन बैंक के जोनल मैनेजर जे एस सोढ़ियो सही ठहरवलन आ कहलन कि बैक के सगरी गाहक के ध्यान में राखत ई जरुरी बा.\nअब जवाब देबे के बारी रिजर्व बैंक आ वित्त मंत्री के बा जे बतावे कि देश में मजदूर आ धनी खातिर दू गो नियम कइसे बनावल जा सकेला ? अगर ना त एह अधिकारियन के बर्खास्त कर के सामाजिक सेवा करे के सजा देबे के चाहीं कि ऊ लोग मजदूरन का बस्ती में जा के सेवा देव. अगर वित्त मंत्रालय एह बाति पर कार्रवाई नइखे करत त मानल जा सकेला कि प्रणवो मुखर्जी एह नियम के समर्थन करत बाड़े.\nअँजोरिया का तरफ से एह घृणित फैसला के निंदा कइल जा रहल बा. जरुरत बा कि पूरा देश एह गरीब मजदूरन का साथ हो रहल अन्याय का खिलाफ एक जुट होखे. भाषा भा इलाकाई आधार पर देश में कवनो भेदभअव ना होखे के चाहीं.\nआदमिये ना सरकारो रोवले बाड़ी सँ प्याज का चलते\nबाजपेयी जी के जन्म दिन पर


बॉलीवुड के पहिलका डांसिग क्वीन रहली कुक्कू – टटका खबर\nबॉलीवुड के पहिलका डांसिग क्वीन रहली कुक्कू\nपुण्यतिथि 30 सितंबर के अवसर पर\nभारतीय सिनेमा जगत मे अपना नाचे के शैली आ दिलकश अदा से दर्शकन के दीवाना बनावे वाली ना जाने कतना अभिनेत्री भइली बाकिर चालीस का दशक में एगो अइसनो अभिनेत्री अइली जिनका के डांसिग क्वीन कहल जात रहे बाकिर आजे के नवही शायदे उनकर नाम जानत होखीहें. ओह समय शोहरत के बुलदी छए वाली एह अभिनेत्री के नाम रहल कुक्कु.\nकुक्कू के असल नाम रहे कुक्के मोरे आ इबकर जनम साल 1928 मे भइल रहे. चालीस का दशक मे फिल्म .लैला मजनू.से कुक्कू इंडस्ट्री मे डेग धइली. एह फिलिम में इनका समूह नृत्य में नाचे के मौका मिलल रहे. एकरा बाद साल 1945 मे रिलीज फिलिम “मन की जीत” मे कुक्कू के फेर नाचे के मौका मिलल आ एह नाच के बोल रहे “मेरे जोबन का देखा उभार”.\nसाल कुक्कू बतौर अभिनेत्री “अरब का सौदागर” में आ साल 1947 मे “सोना चांदी” मे काम कइली. दुर्भाग्य से दुनु फिलिम टिकट खिड़की पर पीटा गइली स. एकरा बावजूद कुक्कू पर फिलिमावल गीत दर्शकन के नीक लागल रहे.\nसाल 1948 मे कुक्कू महबूब खान के फिलिम “अनोखी अदा” मे काम कइली आ एह फिलिम के सफलता का बाद कुक्कू फिल्म इंडस्ट्री मे डांसर का रूप मे जम गइली आ आपन एगो पहिचान बनावे में सफल हो गइली.\nसाल 1949 मे कुक्कू निर्माता निर्देशक राजकपूर के बैनर तले बनल फिलिम “बरसात”. मे काम कइली. एह फिलिम में मुकेश के आवाज मे उनका पर फिलिमावल गीत “पतली कमर है तिरछी नजर है” ओह घरी के सुनेवालन का बीच क्रेज बन गइल रहे.\nसाल 1951 मे कुक्कू के एक बेर फेर राजकपूर के फिलिम “आवारा”. मे काम करे के मौका मिल. एह फिलिम में कुक्कू पर फिलिमावल गीत “एक दो तीन आजा मौसम है रंगीन” . आजुओ सुने वालन के झूमा देला.\nसाल 1954 मे किशोर शाहू के बहुचर्चित फिलिम “मयूर पंख” मे गीत.संगीत के अनेके प्रसंग देखावल गइल आ एहमें कुक्कू के गीतो शामिल कइल गइल. उनुका पर एह फिलिम मे एगो अइसन नृत्य फिलिमावल गइल जवना में बस संगीत रहे कवनो बोल ना. तबहियो ई नृत्य देखे वालन के रोमांचित कर दिहले रहे.\nसाल 1952 मे महबूब खान के बनावल ई फिलिम हिंदुस्तान मे बनल पहिलका टेक्नीकलर फिलिम रहे आ एह पर खूबे खरचा भइल रहे. दिलीप कुमार, प्रेमनाथ, आ नादिरा के मुख्य भूमिका वाली एह फिलिम के पूरा दुनिया में एक साथ रिलीज कइल गइल रहे.\nपचास के दशक मे कुक्कू के लोकप्रियता के आलम ई रहे कि जब फिलिम के पहिला झलक देखावल जाव त लोग पूछे कि एहमें कुक्कू कहाँ बाड़ी. बाद में कुक्कू के ओह फिलिम में ले लिहल जाव आ उनुका पर एगो दूगो गीत जरूरे फिलिमावल जाव.\nकुक्कू के नया नया डिजाइन के फैशेनबल चप्पल पहिने के शौक रहल जबे कबो ऊ फिल्म स्टूडियो मे डिजानइनर चप्पल भा जूता पहिर के आवस त देखे वाला लोग उनुका के देखते रहि जाव. कहल जाला कि कुक्कू का लगे तरह तरह के डिजाइन के नाहियो त पाँच हजार जोड़ी चप्पर रहुवे. बाद में आइल मशहूर नृत्यांगना हेलेन के इंडस्ट्री मे जमावे में कुक्कू अहम भूमिका निभवली. उनुके सिफारिश से हेलेन के शबिस्तान आ फेर आवारा फिलिमन में समूह नृत्य में शामिल होखे के मौका मिलल रहे.\nसाल 1945 से 1965 ले कुक्कू फिल्म इंडस्ट्री पर एकछत्र राज कइली. ऊ कबो बिआह ना कइली. बाद में कु्क्कू के कैंसर हो गइल आ एह गम में ऊ शराब पीए लगली.\nफिल्म इंडस्ट्री मे करीब बीस साल ले आपन जगह बनवले राखे वाली कुक्कू 30 सितंबर 1981 के एह दुनिया के अलविदा कह गइली.\nउनकर याद राखे वाली फिलिमन में से कूछ के नाम ह .विद्या, शबनम, पतंगा, पारस, अंदाज, .हमारी बेटी,खिलाड़ी, आरजू, बावरे नैन, शबिस्तान, हलचल, मिस्टर एंड मिसेज 55, यहूदी, फागुन, चलती का नाम गाड़ी, गैबलर, मुझे जीने दो वगैरह रहली स.\nTags: कुक्कू, डांसिग क्वीन\n«« अबही अबही\nचारा घोटाला में छठवां बेर जेल गइलन लालू »»


दस दिन का गैरहाजिरी का बाद – टटका खबर\nदस दिन से कुछ कारणवश टटका खबर ना दिहल जा सकल आ आजु जब अइनी त कवनो खास अफसोसो ना लागल काहे कि केहू के कवनो कमी ना बुझाइल. देखत बानी कि कवनो शिकायत, कवनो कमेंट नइखे दिहल गइल एह बीच.\nहमरा ई बाति बढ़िया से मालूम बा कि टटका खबर पर कवनो नया खबर ना मिले काहे कि एकर स्रोत पहिले से आम जानकारी में आ चुकल खबरे होले. टटका खबर के मकसद खबर चहुँपवला से बेसी एह बाति के होला कि पाठक तात्कालिक खबर के भोजपुरी में पढ़े के आनन्द ले सकसु. दोसरे एही बहाने एकरा के हम अपना ब्लॉग का तरह इस्तेमाल करीले.\nएह सब का बावजूद टटका खबर पर खबर चुने में पर्याप्त समय आ मेहनत लागेला. कई गो माध्यम से खबर चुनके एह पर दिहल जाला जवन भोजपुरिया माइन्डसेट खातिर उचित लागे. आ जब एकर कमी केहू के ना खले तब सोचे के मजबूर होखे के पड़ेला कि एह खण्ड पर मेहनत कइल जाउ कि ना. हालांकि अइसन नइखे कि लोग टटका खबर पढ़े ना आवे. लोग त रोजे आवेला, एहू बीचे आवत रहल बा बाकिर केहू के एकर कमी ना खटकल, भा लोग शिकायत कइल जरूरी ना समुझल.\nआशा बा कि पाठक लोग एह खबरन पर आपन टीका टिप्पणी नियमित रुप से कइल करी जवना से हमार उत्साह बनल रहो.\nखैर, चलीं हम अपना काम में लागीं. बाकी सब कुछ रउरा सभे के मरजी !\nखबर बिटोरे वाला, टटका खबर


बिहार विधानसभा के उपचुनाव प सभकर नजर – टटका खबर\nबिहार के दस गो विधानसभा सीट खातिर होखे जात उपचुनाव प सभकर नजर टिकल बा. भाजपा नेता लोग के कहना बा कि परिणाम चउँकावे वाला होखी आ दसो सीट राजग का पाले आई. जबकि विरोधी जदयु-राजद-कांग्रेस वालन के दावा बा कि दसो सीट उहे जीतिहें.\nभाजपा नीतीश-लालू गठबंधन के ठगबंधन बतावत बिया. कुछ दिन पहिले ले लालू कहत रहले कि नीतीश का पेटो मे दाँत बा आ नीतीश लालू राज के जंगल राज कहत रहले. अब हार देखत इज्जति बचावे ला दुनू गोल एक संगे हो लिहल बा.\nTags: उपचुनाव, बिहार, विधानसभा


जिस आँगन ना होय बिटिया – Anjoria\nमई 10, 2011 जिस आँगन ना होय बिटिया. महुआ टीवी\nभोजपुरिया टीवी चैनल महुआ टीवी हमेशा से एह कोशिश में रहल बा कि दर्शकन के स्वस्थ मनोरंजन परोसल जाव. आ एकरा साथही महुआ हमेशा से सामाजिक कुरीतियन का खिलाफ मुहिम चलवले बा. एही कड़ी में पिछला दू मई से रात साढ़े सात बजे से धारावाहिक “जिस आँगन ना होय बिटिया” के प्रसारण शुरु भइल बा जवना में समाज में औरतन के हालात पर ध्यान केन्द्रित कइल गइल बा.\nएगो ठाकुर परिवार के कहानी वाली एह धारावाहिक में ठाकुर के मौत का बाद ठकुराइन के आधिपत्य आ हुकूमत चले लागत बा जवना के गाज गिरत बा तीन बेटन में सबले छोटका के पत्नी यशोदा पर. यशोदा पेशा से एडवोकेट बाड़ी आ उनुकर तीनो संतान लड़िकिये भइल बा जवना चलते उनुका के घर से निकाल दिहल जात बा. यशोदा घर छोड़ के अपना सहेली का लगे शहर चल जात बाड़ी आ अपना तीनो लड़िकियन के बढ़िया से पढ़ा लिखा के बढ़िया आफिसर बनवा देत बाड़ी. बाद में उहे लड़िकी सब ठाकुर के बेटन के रक्षा करत बाड़ी स.\nयशोदा के चुनौतीपुर्ण भूमिका काजल सिंह कइले बाड़ी. बाकी कलाकारन में एहसान खान, करण आनन्द, गिरीश शर्मा, सुनीता शर्मा, करण मिश्रा, चन्द्र मोहन, पुनीता अवस्थी, शिल्पा शु्कला आ रेशमी घोष के नाम बा. धारावाहिक के निर्माण सगुन सिंघल गर्ग कइले बाड़न आ निर्देशक बाड़े तारीक खान.\nएह धारावाहिक के प्रसारण हर सोमार से शुक ले रात साढ़े सात बजे से कइल जा रहल बा.\nसंपादक के टिप्पणी : पता ना ई धारावाहिक हिन्दी में बा कि भोजपुरी में. महुआ टीवी के शुरुआत त भइल रहे भोजपुरी के टीवी चैनल का रुप में बाकिर शायद हिन्दी धारावाहिकन का माध्यम से बड़हन दर्शक समुदाय बिटोरे का फेर में महुआ टीवी के संचालक आपन मूल तत्व बिसरा दिहले बाड़न. पाठक वर्ग से आग्रह बा कि अगर गलतफहमी में हम कवनो हिन्दी धारावाहिक के जिक्र करत होखी त हमरा के चेता देव लोग. अँजोरिया हिन्दी विरोधी ना हिय बाकिर अगर हिन्दी के मोह ना छूटी त भोजपुरी से नेह ना लाग पाई. हिन्दी चैनलन के कमी नइखे. कमी बा त भोजपुरी चैनल के आ अँजोरिया शुरूवे से महुआ टीवी के समर्थन देत आइल बा एह हद तक कि बहुते पाठक गलतफहमी में एहिजा अनुरोध कर जालन कि उनुका के महुआ टीवी के कार्यक्रम में मौका दिहल जाव. कई बेर कहला बतवला का बादो ई गलतफहमी जड़ से खतम नइखे होत. उमेद करत बानी कि महुआ के कार्यक्रम से जुड़े के निहोरा अँजोरिया पर ना कइल जाई.\nFilm City taking shapes at Gorakhpur due to Manoj Tiwari\nOne thought on “जिस आँगन ना होय बिटिया”\nमई 13, 2011 को 9:42 अपराह्न पर\nबात त सहिये बा कि महूआ खाली नामेँ के भोजपुरी रह गईल बा सब कार्यक्रम त हिन्दी में प्रसारित कईल जा रहल बा


सुर-संग्राम आ टटका खबर – Anjoria\nAug 14, 2010 अवसर, चुनौती, प्रतिभा, सुर संग्राम, हार में जीत के संभावना\nपहिला नजर में दुनु में कवनो बाति एक जइसन ना लागी बाकिर आजु जब सुर-संग्राम देखत रहीं त बार-बार एके बतिया धेयान में आवत रहुवे – टटका खबर. दुनिया भर से रोज हजारन खबर अलगा-अलगा अखबारन में छपेला. एकही खबर अलगा-अलगा अखबार में अलगा-अलगा ढंग से, अलगा-अलगा प्रमुखता से दिहल रहेला आ शायद एही चलते अलगा-अलगा अखबार जिन्दो रहेले. कवनो आगा बढ़ेला त कवनो पिछड़ल चलि जाला.\nरउरा सोचत होखब कि ई हँसुआ का बिआह में खुरपी के गीत काहे गावल जा रहल बा ? बा कारण. हम सुर-संग्राम के शो में देखनी कि जवना प्रतिभागी के चुन लिहल जात रहुवे से त निर्णायक लोग के गोड़ छु लेत रहुवे बाकिर जिनका के छाँट दिहल जात रहुवे ऊ निर्णायक लोग का फैसला पर सवाल करे लागत रहले. बहुतेरे प्रतिभागी त जरुरे बहिर रहल होखिहें जिनका आपन गवनई सुनाते ना होखी कि ऊ कतना बेसुरा गावेले तबे ऊ निर्णायकन के निर्णय पर सवाल खड़ा कर देत रहले. कबो-कबो अइसनो भइल जब चुनाइल आ छँटाइल प्रतिभागियन में को बड़ छोट कहत अपराधू जइसन हालात बन जात रहुवे. लेकिन जगहा सीमित बा, बारहे लोग के चुने के रहुवे आ प्रतिभागी बेसी रहले. अगर केहू ना चुनाइल त ओकर ई मतलब कबो ना रहत रहे कि ऊ खराब गवले, बाति ई रहुवे कि सामने वाला बढ़िया गवलसि ! एके गायक-गायिका कबो-कबो बहुत बढ़िया गा देले आ कबो-कबो बहुते खराब. ठीक ओही तरह निर्णायको के निर्णय कबो-कबो सटीक रहेला त कबो-कबो ओकरो में दोष देखल जा सकेला. बहुत कुछ समय परिस्थिति आ मानसिक स्थिति पर निर्भर करेला.\nटटका खबर में हमार कोशिश रहेला कि दस गो खास खबर चुन के अपना पाठकन का सोझा परोस दीं. अँजोरिया समाचार पत्र त ह ना. सगरी समाचार दोसरा माध्यम से बटोरिले. हँ ओकरा के पेश करे के अन्दाज, ओकरा पर भइल टिप्पणी टटका खबर के हमरा ब्लाग का तरह जरुर बना देले जवना से रउरा हमरा विचार से, रुझान से परिचित हो सकीले. टटका खबर पेश करे के मकसद अपरोक्ष रुप से इहो रहेला कि पाठक-पाठिका सामयिक संदर्भ में भोजपुरी के रसपान कर सकसु. कुछ ठेठ भोजपुरिया शब्द, कुछ ठेठ भोजपुरिया मुहावरा से परिचित करावे के एगो माध्यमो हवे टटका खबर. अइसनका बात ना ह कि उहे दस गो खबर सगरी खबरन के प्रतिनिधित्व करत बा. बाकियो खबर ओतने महत्व वाली हो सकेली. ठीक ओही तरह सुरसंग्राम में चुना गइल प्रतिभागिये बढ़िया गायक-गायिका हउवें ई बात बतावल केहू के मकसद ना रहे. मकसद ई होला कि ओह प्रतिभागियन का बहाने गाँव-देहात में छिपल प्रतिभा के प्रोत्साहित कइल जाव, ओह लोग के गीत-गवनई के एगो कैरियर का रुप में अपनावे के विकल्प दिहल जाव. जे छँटा गइल ओकरा समुझे के चाहीं कि ओकरा में ओह दिन कुछ कमी रह गइल जवना के दूर करे के कोशिश करे के चाहीं. अपना के रगड़े माँजे के चाहीं कि ऊ अउरी चमक के सामने आ सको.\nहार के सलीका से ग्रहण करे वाला आदमिये जीत के सही हकदार हो सकेला. जे हार पर झुंझुआ गइल, निर्णायक पर सवाल उठावल शुरु कर दिहलसि ओकरा आगा बढ़े के संभावना ओतने कम होत जाई. जे चुना गइल उहो अगिला एपिसोड में हार सकेला, छँटाए वाला बा. हर दिन हर मौका के नया चुनौती का तरह लेबे के होखेला. आ कवनो अवसर आखिरी ना होला. जिनिगी में बहुतेरे अवसर मिलेला अगर आदमी ओकरा के पहिचाने के ताकत राखत होखे. कई बेर हार बतावेला कि ई दरवाजा बन्द बा, दोसर कवनो खिड़की खोले के मौका देखीं. दोसर कवनो क्षेत्र में आपन प्रतिभा निखारीं. ग्रामोफोन के टूटल ट्रैक का तरह एके जगहा सूई अटका के मत राख दीं.\n2 thought on “सुर-संग्राम आ टटका खबर”\nDadan singh yadav says:\nBHOJPURI KEY AAGEY LAVEVALA KEY HAMAR BAR BAR PARNAM NAMASKAR BA AA MUM BHAGWAN SE PARARTHNA KARB KI HAMNI KEY MATI KEY SUGANDH AURI FIALEY AA RAURA SE AGO NIVEDAN BHI KARB U E KI MANOJ TIWARI JE AARE TARE KAREY VOH PAR ROK LGAVL JAY BAHUTEY ACHA HOI KAHEY KI UNKA BOLI ME RAVAN KE TARAH ABHIMAN JHALKELA\nMUSTAFA KHAN HERO says:\nhum batawe ke chaheb kiejawan karakaram ba git gawae hum aeme bhag lewe ke chahab hamar mobail number ba 9654586020


Bhojpuri Reportage The taste of dhamkaua puri shooed away by Corona Bhojpuri रिपोर्ताज: जो रे कोरोनवा, दुलम कइले धमकऊआ पूड़ी के सवाद...\nतेलंगाना: सिद्दीपेट के कलेक्टर ने मुख्यमंत्री के पैर छुए, Video वायरल\nWTC Final Live: साउथैम्प्टन में बारिश, चौथे दिन का खेल शुरू होने में देरी\nमां मलाइका अरोड़ा की ही तरह फिटनेस को लेकर क्रेजी हैं उनके बेटे अरहान खान\nअक्षय कुमार ने शुरू की 'रक्षाबंधन' की शूटिंग, बहन को डेडिकेट की फिल्म\nPhotos: ब्लैक ड्रेस में बला की खूबसूरत लग रहीं श्वेता तिवारी की बेटी पलक, फैंस को आई 'प्रेणना' की याद\nकानपुर बिकरू कांड: जेल में बंद सभी 44 आरोपियों पर होगी NSA की कार्रवाई\nबुजुर्ग को शादी का चढ़ा इस कदर बुखार क‍ि बन गया दूल्‍हा, जानें कौन बनी दुल्‍हन\nरेप के लिए महिलाओं के कपड़ों को बताया जिम्मेदार, बुरी तरह फंस गए इमरान खान\n6500 फीट ऊंचे पहाड़ पर कपल कर रहा था ये काम, फोटोज दुनिया में हो गईं लीक\nखाद्य तेल की कीमतों में जबरदस्त तेजी, जानिए इस मुश्किल से कैसे निपट रही सरकर\nराकेश झुनझुनवाला से जानिए बाजार में तेजी कायम रहेगी या होगा बड़ा करेक्शन\nBhojpuri रिपोर्ताज: जो रे कोरोनवा, दुलम कइले धमकऊआ पूड़ी के सवाद...\nकोरोना के जइसहीं दोसरकी लहरि सुरू भइल आ हंफनी के बेमारी बढ़ल सुरू भइल, ओइसहीं जादातर लोग बियाह के दिन टारि दिहले. सालन से लोगन के साध रहेला बियाह के धूम-धाम से करे के..एही से तिलक-बियाह दूनों के दिन टालि देले बाड़े. अइसे में धमकउआ पूड़ी भी भेंटात नइखे.\nLast Updated: June 11, 2021, 4:58 PM IST\nदुइ बरिस हो गइल बड़की पुड़ी के ठीक से दरसन कइला. सिवबालक बाबा के ईनार पर पंचयती फेरू सुरू हो गइल बा. गरमी हर साल नियर एहू साल परतिया. उमस आ पसेना से बेचैनी भइल रहता. हर साल नियर एह बेचैनी आ गरमी के मुकाबला खातिर टोलाभरि के लोग रोज अन्हार होते ईनार के जगति पर ओही तरी जुटता, जइसे पहिले जुटत रहल हा. कोरोनवा के चलते बाकिर भीड़ि कम रहता. चरन बाबा के किरिपा बा कि एह गांव से कोरोना के चलिते एक ही माटी उठल. बाकिर कई गो गांवन के अइसन सौभाग ना रहल. अगल-बगल के कुछु गांवन में आजुओ स्यापा बा, कुछु अइसन दुर्भाग्यशाली घर बाड़े स, जवना से हफ्तेभर में दू-दू, तीनि-तीनि को मयेजलि गंगाजी गइल बा.\nकोरोना के जइसहीं दोसरकी लहरि सुरू भइल आ हंफनी के बेमारी बढ़ल सुरू भइल, ओइसहीं मदन चाचा पंकजवा के बियाह के दिन टारि दिहले. उनुका देहि से अब ई आखिरिए बियाह ह. सालन से उनुका साध बा एह बियाह के धूम-धाम से करे के..एही से तिलक-बियाह दूनों के दिन टालि देले बाड़े.\nकोरोना में बियाह करिते त उनुका सामने ई सवाल उठि खाड़ा होइत कि केकरा के छोड़िं आ केकरा के बोलाईं..आपन पट्टीदरिए अइसन बा कि ओके पूरा सवांग जुटि जासु त बाराति खातिर गांव के जरूरते ना पड़ी. पढ़ल-लिखल आ प्रोग्रेसिव लोग एह चलन के चाहे जाताना आलोचना करत होखसु लोग, बाकिर गांव एह के आपन प्रदर्शन ना आभार मानेला..आपाना घर-परिवार, पट्टीदार-नातेदार संगे तेवहार नियर उत्साह से कुछु समय बितावे के मोका मानेला.\nअइसन नइखे कि तिलक-बियाह आ सादी कोरोना में नइखे होत. बाकिर प्रोटोकाल के वजहि से लोगन के जुटान कम हो गइल बा. केहू के मुअला भा बियाह के परोजन के दरोगा जी के जइसहीं जानकारी मिलि जाता, ऊ ओह आदमी के दुआर पर धमकि आव तारे.. ई चेतावनी के संगे कि पचास-साठि आदमी से ज्यादा बोलवलिं त हमरा चालान करे के मजबूर होखे के परी. बलिया, गाजीपुर, आरा, बक्सर आपाना हथिया कान वाली पुड़ी खातिर मसहूर ह. इहवां के पुड़ी पतल में गिरेले ना, धमकि जाले. एकर बनावे के तरीका अइसन बा कि बड़की गिहिथिन लोगन के हाथ के सवाद लोग हथियाकान पुड़ी के आगे फीका परि जाला. साल-दर-साल लगन के दिन में लोगन के एकर सवाद लेबे का आदति बा, बाकिर दू साल से जइसे ई सवादे दुलम हो गइल बा.\nगांव में गाट बाबू एघरी रोजे हहर तारे. बड़की पुड़ी, आलू पटल के तरकारी आ कटहर दम गाट बाबू के जइसे रसेंद्रिय के तेज कइ देत रहलि हा. ओह पर सजाव दही आ रासि चीनी मिली गइल त समझीं गंगाजी सवाद के बेड़ा पार लगा दिहली. गाट बाबू के मिठाई ना चाहीं, बुनिया चाहे सूखगर होखे बा रसगर, गाट बाबू ओह से दूरे रहेले. जवानी के दिन से पुड़ी खातिर ऊ दूरि-दूरि ले दउरि जात रहले हा. अब उमिर के आठवां दसक चलता. दूरि जाए के जांगर नइखे रहि गइल, बाकिर आसु-पासु के इलाका के अइगा उनुका के जइसे उत्साह से भरि देत रहल हा. बाकिर ई कोरोनवा अइसन कइले बिया कि गाट बाबू जइसन काताना लोग हहरि के रहि गइल बा.\nकोरोना के वजहि से ई पुड़ी छाने वाला, बूनिया बनावे वाला हलुआई आ मास्टर लोगन के भी काम ठप परि गइल बा. लगन के दिन में ऊहन लोग के मांग बढ़ि जात रहल हा. भंडार के एस्टीमेट खातिर जब बोलावल जाई त ऊ लोग पूरा बन बनाके दुआर पर आवत रहल हा लोग. दुआर पर आवते मास्टर खातिर चाह आई, खइनी के इंतजाम होई आ मास्टर कागज-कलम से लगिहें नोट करावे.बारात-तिलकहरू आ गांव-जवार के खवनिहारन के हिसाब से लिखाए लागी, रिफाइंड तेल बीस टीन, आम छाप आटा चार कुंटल, महीनका चाउर पचास किलो, आलू दू कुंटल, पटल पचास किलो, कटहर बड़े-बड़े आठ गो, तीन टिना सरिसों के तेल, दू कुंटल चीनी, केवड़ा, गुलाब जल, गरम मसाला आदि-आदि.\nमिस्तिरी जब सामान के लिस्ट लिखवावे लगिहें तो उनुकर ताव देखत बनत रहल हा. बाकिर कोरोना दू साल से ताव जइसे ठांढा गइल बा.\nबड़की पुड़ी के भोज के तेयारियो गजब होला. नेवता पर जाए वाला सांझि खा नहा-धो के किरिच कइल कुर्ता-पैजामा, चाहे धोती –पैंट झारि के माथ में गमकऊआ तेल लगा के बबड़ी झारि के चलि दी लोग. कपड़ा में सेंट लागि गइल त समझिं सोने पर सुहागा.\nतिलकहरू आ बाराति में जाए के बा त ओह हिसाब से तनी ढेरे तेयारी होई. चुहल चलत रही. राति का पुड़ी आ पोलाव खाई को गांवे लौटाई होई त जइसे पूरा राहि खिस्सा-कहानिए से भरि जात रहल हा.\nअगर भोज बढ़िया भइल भा खराब त ओकर चर्चा हफ्तन चलत रहल हा. ऊ तब तक ले ना खतम होत रहल हा, जबले दोसरका भोज में नया खिस्सा-कहानी ना हो जाइ.\nकोरोना के कहरि के बीचे गांव के ईनार पर राति खा जुटान त होता, केहू मास्क लगवले रहता त केहू ना. दुनिया-जहान के चर्चा के बीच रोज कम से कम एक बेरि बड़की पुड़ी के कमी के चर्चा जरूर होला. पुड़ी के सवखीन लोगन के मजाक उड़ेला, उनुकर जीव हहरला पर मजा लियाला. संगही उमेदियो जतावल जाला कि कोरोनवा भागि जरूर, तब एक बेरि फेरू पतल में बड़की पुड़ी के धमक जरूर सुनाई, पतल से रसदार बूनिया के बहल रोके के तेयारी होई आ बिना पियाजु-लहसुन के बने वाली आलू-पटल के तरकारी आ कटहर दम के सवाद जरूर मिली. तब फेरू पुड़ी के सवखीन दुपहरिये से मरीच खा के सरबत पी के पेट सोन्हावत रहिहें..जवना से संझिया के भोज में पुड़ी से जीभि के ठीक से मिलन हो पाई . (उमेश चतुर्वेदी वरिष्ठ पत्रकार हैं. यह उनके निजी विचार हैं.)\nBhojpuri: हिन्दी पत्रकारिता में भोजपुरी माटी के मानुष के धमक आ गमक\nBhojpuri: आज ह गंगा दशहरा, पढ़ीं जब गंगा मइया धरती पर रखलिन कदम\nBhojpuri में पढ़ें, काहे खातिर फादर्स डे, काहे खातिर मदर्स डे मनावल जाला?\nBhojpuri: “चाहे कतनो दिक्कत होखे, भाई पारस के तs पढ़ाइब खगड़िया में !”


"राउडी रंगबाज़" के पहिला झलक देखावल गइल – Anjoria\n"राउडी रंगबाज़" के पहिला झलक देखावल गइल\nमैंगो मोशन मूवीज प्रोडक्शन अपना फिलिम “राउडी रंगबाज़” के पहिला झलक देखा दिहलसि. एह फिलिम के निर्माता अभिषेक धारीवाल, निर्देशक दीपक श्रेष्ठ, कार्यकारी निर्माता राहुल पाठक, आ संगीतकार ज्ञानवीर आ कोशिश हवें. फिलिम में कुल छह गो गीत बा जवन बहुते बढ़िया उतरल बाड़ी स.\nफिलिम अब जल्दिए दर्शकन का बीच रिलीज होखे वाली बा. मुख्य भूमिका में विराज भट्ट, अनीता अधिकारी, कृष्णा भट्ट, अनुष्का धकल वगैरह कलाकारन के नाम बा.\n"कोठा (जहाँ प्यार बिकेला)" के डबिंग पूरा भइल\nकड़ा संघर्ष जिए के हिम्मत दिहलसि – अशोक सिंहा


दर्शकन के प्यारे हमरा के शोहरत दिहले बा : रविकिशन – Anjoria\nअक्टूबर 5, 2010 भोजपुरी फिल्म, रविकिशन\nभोजपुरी सिनेमा के सदाबहार सुपर स्टार रवि किशन के ख्याति आज चहुओर फ़ैल रहल बा. है. भोजपुरी फिल्म जगत में पिछला दस साल से आपन जलवा बिखेरत रवि किशन हिंदी फिल्म जगत आ छोटको परदा पर आपन दमदार मौजूदगी दर्ज करवा दिहले बाड़न. आजु हालात अइसन बा कि चाहे फिल्म होखो, टी वी शो होखो, विज्ञापन होखो भा फेर स्टेज शो, हर जगहा रविए किशन के नाम के चर्चा बा. जहां तक भोजपुरी फिल्मन के बाति बा त एह साल रिलीज़ उनकर फिल्म “देवरा बड़ा सतावेला” एह साल के सबले बड़ हिट फिल्म मानल जा रहल बा. एकरा अलावा “बलिदान”, “सत्यमेव जयते”, “जरा देब दुनिया तोहरा प्यार में”, “लहरिया लूटा ए राजा जी” ओ रिकार्ड तोड़ बिजनेस कइले बाड़ी सँ. रवि किशन से उनका फ़िल्मी सफ़र, उनका मिलल अपार सफलता आ आगा के योजना पर उनका से भइल बातचीत पढ़े FILMS4U.IN पर जाईं.